text:
Eie ua Kijidile?
Kiebhi o athu m’ukulu kia kexile mu bhanga o maulungu mâ mu ukexilu ua kuila o mabaia ka kuate menha?
Lionel Casson, ngijiie u di longa ia lungu ni maulungu okulu, u jimbulula ihi ia kexile mu bhanga o athu mu Loma kioso kia zubhile o ku bhanga o maulungu mâ. Ene akexile “mu xiia o mabaia ni uasu [betume] ni ku u muanga katé ni moxi dia ulungu.” Ande dia akua Loma, o akua Akadia ni Babilonha akexile uá mu ta uasu mu ku tunga o maulungu mâ phala ene ka kuate menha.
O Mikanda Ikola mu dimi dia Hebalaiku, mu divulu dia Dimatekenu 6:14, i zuela ué o ukexilu iú. O kizuelu “uiji ua betume” mu Hebalaiku kilombolola uasu u tunda mu phete.
O betume i kala mu maukexilu a iiadi—i kala kála menha mba i di kuata. O abhangi a ulungu m’ukulu akexile mu kalakala ni betume iedile kala menha; ene akexile mu i xiia muene ku mabaia a maulungu mâ. Kioso kia zubhile o ku bhanga kiki, o betume ia kexile mu kukuta ni ku di bhanga kala mulele a vungu nau o mabaia phala ene ka kuate menha.
M’ukulu mua kexile betume iavulu. O Dikolo dia Sedime, mua lungila o Mar Morto, muakexile ‘makungu ma uiji ua betume.’—Dimatekenu 14:10.
Kiebhi kia kexile mu bhaka o jimbiji m’ukulu?
Tundé ukulu o mbiji, kudia kuambote. Saí ji poxolo ande dia ku mateka o kuenda ni Jezú, ene exile atambi a jimbiji mu Kalunga ka Ngalileia. (Matesu 4:18-22) Akexile ni “kididi” mua kexile mu bhaka o jimbiji.
O ukexilu ua ku bhaka o jimbiji m’ukulu mu mbanza ia Ngalileia ene mu i bhanga ué mu ididi ia mukuá lelu. A diangele ku tandujula o jimbiji ni ku ji sukula ni menha. O divulu, Studies in Ancient Technology di zuela kuila: “Akexile mu ji touesa ni móngua uavulu. O jimbiji, ni móngua akexile mu ji ta kala mbiji ku thandu dia mukuá ni ku ji vunga ni mulele ua kukuta. Mu ku bhita izuua 3 mba 5, o atambi a bhanga dingi kiki. Mu ku bhanga kiki o menha oso mu jimbiji a kukuta, o móngua anga a bokona mu mbiji. Kioso o jimbiji ki ji kukuta, jene ji kola.”
Ki tuejiia se o jimbiji akexile mu ji bhaka mu ithangana ikuxi mu ukexilu iú. Maji mu kuijiia kuila akua Ijitu akexile mu tumikisa mbiji ku akua Asídia, kilondekesa kuila o ukexilu iú ua ku bhaka o jimbiji uexile ukexilu uambote.


c: text/html

text:
O MULANGIDI KASAMBUADI 2015
O Kuila o Dizubhilu Dia Zukama?
Kioso ki uivua kuila, “O dizubhilu dia zukama!” ihi i u banza? O kuila o ima i u banza ia lungu ni dizubhilu i ku thandanganhesa?
“O Dizubhilu”—Ihi?
Ua kijidile kiá kuila o milongi ia Bibidia ia lungu ni “dizubhilu” njimbu iambote?
O Kuila o Dizubhilu Dia Zukama?
Di longe ijimbuete i uana i tanga o Bibidia phala ku tambuijila o kibhuidisu kiki.
Athu Avulu A-nda Bhuluka ku Dizubhilu—Eie ué u Tena
Maji kiebhi? O kuila mu ku bhaka makúdia mba ku bhaka ima ia mukua phala o kizuua kia kufundisa?
Eie ua Kijidile?
O kuila o ima i sanga o jingijiie koxi’a mavu i kuatekesa o misoso i tanga o Bibidia? Tundé thembu kuxi kia kambe o jihoji mu jixi ji tanga o Bibidia?
Nga di Longo Kuila Jihova Mukua Henda Mukua Kuloloka
Normand Pelletier, ua kexile mu divua kiambote mu kunganala o athu. Maji muéne ua didi mu kutanga jivelusu mu Bibidia.
“Kifua ki Ngal’iki Eme Ngala Bhu Kididi Kia Nzambi?”
O kuila ku muiji uê kua bhitile maka alungu ni difuba mba unguma? Se kiene, o musoso ua lungu ni Zuze u tena ku ku kuatekesa.
Ibhuidisu ia Bibidia io Tambuijile
Mukonda diahi o kizuua kia kufundisa kia-nda bhanga 1.000 ia mivu?

robotstxt: allowed

filter: keep


text:
IBHUIDISU IENE MU BHANGA DINGI O ATHU
Mukonda Diahi o Jimbangi ja Jihova Ene mu Boka Inzo ni Inzo?
Ijiia ihi ia tendelesa Jezú ku maxibulu mê a dianga o ku bhanga.
KIKALAKALU KIA KUBOKA
Kalakala ni Jw.Org phala ku boka o njimbu ia Bibidia
O Jimbangi ja Jihova, minzangala ni adiakimi a zolo o kijimbuete kietu, kiki bhonzo phala ku kalakala na-kiu, ene mu tangela athu avulu ni njimbu iambote ia Utuminu ua Nzambi
IBHUIDISU IENE MU BHANGA DINGI O ATHU
Vidiu: Kiebhi o Jimbangi ja Jihova kia sangela kitadi phala o ikalakalu iâ
Tala kiebhi kiene mu sangela o kitadi ku mundu uoso.
IÔNGE
Iônge mu Ilunga ia Jimbangi ja Jihova
Ijiia kuebhi ku tuene mu diongeka ni kiebhi ki tuene mu bhanga kiki.
Ixi—Jixi Joso
239
—Jixi muene o Jimbangi ja Jihova
7.965.954—Jimbangi ja Jihova
9.254.963—Athu a di longa o Bibidia
19.241.252—Athu akexile mu Lembalasa ia kufua kua Kristu
113.823—Ilunga


text:
Musoso 88: Nzuá U Batizala Jezú
UA MU mona o diembe dia mu tuluka ku mutué ua diiala. O diiala, Jezú. Muéne uala kiá mu 30 a mivu. O diiala uala bhu mbandu iê, Nzuá. Tua dilongo kiá maka alungu ni muéne. Ua lembalala kioso Madiia kiendele mu kunda Nzebele ndandu iê, ni kioso o mona kia tuka ni kisangusangu mu mala dia Nzebele? O mona ió uakexile mu mala, Nzuá. Maji ihi Nzuá ni Jezú ia mu bhanga?
Nzuá ua zubha ku bondeka Jezú mu menha a Ngiji ia Njolodá. Kiki kiene kia batizala o muthu. Kia dianga, muéne a mu bondeka koxi dia menha, iu ua mu zangula dingi. Kienhiki, kiene Nzuá dia Batizu kia kexile mu batizala athu. Maji mukonda diahi Nzuá ua mu batizala Jezú?
Nzuá ua bhangele kiki, mukonda Jezú ua bhingile Nzuá phala ku mu batizala. Nzuá uakexile mu batizala ió a mesene o muloloke ua ituxi ia kexile mu bhanga. Maji o kuila Jezú ua tele kiá kituxi, phala ku diela? Kana, Jezú nuka ua tele kituxi, mukonda muéne Mon’a Nzambi ia diulu. Kienhiki, kima kiéngi kia mu bhangesa ku bhinga kua Nzuá phala ku mu batizala. Ndoko tu tale se kima kiahi.
Ande dia Jezú kuia kua Nzuá, muéne uexile kalupindelu. O kalupindelu, ió u bhanga ima ni mabaia, kála meza, ialu, ni ji bangu. Zuze muadi ua Madiia uexile kalupindelu, muéne ua longo o ufunu iu kua Jezú. Maji Jihova ka tumu Mon’ê mu ixi phala ku kala kalupindelu. Muéne uakexile ni kikalakalu phala ku ki bhanga, o thembu ia Jezú ku mateka o kikalakalu kiki,kia bhixile kiá. Kienhiki, phala kuidikisa kuila uéza mu bhanga o vondadi ia Tat’ê, Jezú ua bhingi kua Nzuá phala ku mu batizala. O kuila Nzambi kia mu uabhela?
Kiene, muéne ua ki uabhela, mukonda kioso Jezú kia tundu mu menha o dízui ku diulu dixi: ‘Iú Mon’ami nga mu zolo.’ O diulu dia jikuka, inga kuíza o diembe di dia tuluka katé ku thandu dia Jezú. Maji ki diexile diembe. Dia difuile ngó. Mu kidi, iexile o nzumbi ikôla ia Nzambi.
Mu kienhiki, Jezú uakexile ni ima iavulu phala ku xinganeka, kienhiki muéne uai bhu kididi kia ubheka uê, iu ua bhange-ku 40 a izuua. Bhenhobho bhua mu monekena Satanaji. Kienhiki, mu veji jitatu, Satanaji ua fikisa ku bhangesa Jezú ku xibhaka o itumu ia Nzambi. Maji Jezú ka xikina.
Kienhiki, kia vutuka, Jezú uejiia maiala akexile akaiedi mba maxibulu a dianga. A exanene, Mandele, ni Phetele (a mu ixana ué Ximá), Filipe ni Natanaiele (a mu ixana ué Matulu). Jezú ni maxibulu’ê ubhe, ai katé ku Ngalileia. Bhenhobho mu Ngalileia, a tula mu mbanza ia Natanaiele mu Kanana. Jezú uendele mu fesa ionene ia ukaza, iu ua bhangele-mu o madiuanu a dianga. Eie uejiia se iexile ahi? Muéne ua bhilula o menha mu vinhu.
Matesu 3:13-17; 4:1-11; 13:55; Marku 6:3; Nzuá 1:29-51; 2:1-12.
Ibhuidisu
- A nanhi o maiala aiadi mu fikula?
- Kiebhi kia batizala o muthu?
- Athu ahi akexile mu batizala Nzuá?
- Kima kiahi kia beta-kota kia bhangesa Jezú ku bhinga Nzuá ku mu batizala?
- Kiebhi kiedikisa Nzambi kuma kia Mu uabhela o batizu ia Jezú?
- Ihi ia bhitile kioso Jezú kia sondoloka iu uai bhu kididi kio bheka mu 40 a izuua?
- A nanhi exile akaiedi a dianga mba maxibulu a Jezú, ni madiuanu ahi ia dianga ku bhanga?
Ibhuidisu ia mukua
- Tanga Matesu 3:13-17.
Phangu iahi ia xisa Jezú ia lungu ni batizu ia maxibulu mê? (Jisá. 40:7, 8; Mat. 28:19, 20; Luka 3:21, 22)
- Tanga Matesu 4:1-11.
Kiebhi o u hete ua Jezú ua ku tanga o Mikanda ikôla u tu kolokotesa ku dilonga o Bibidia izuua ioso? (Mat. 4:5-7; 2 Phe. 3:17, 18; 1 Nzuá 4:1)
- Tanga Nzuá 1:29-51.
Kua nanhi kua tumina Nzuá dia Batizu o maxibulu mê, ni kiebhi tu tena ku mu kaiela lelu? (Nzuá 1:29, 35, 36; 3:30; Mat. 23:10)
- Tanga Nzuá 2:1-12.
Kiebhi kiedikisa o madiuanu a dianga a Jezú, kuma Jihova ka sueka kima kiambote ku jiselevende Jê? (Nzuá 2:9, 10; Jisá. 84:11; Tii. 1:17)


text:
DIAMBU DIA KAPA | JEZÚ U TU BHULULA
Mukonda Diahi Kua Bhingi ku tu Bhulula
“O muthu, a mu vuala ku mon’a muhatu, u bhanga ngó tu izuua, kene ku nanga ku muenhu iú ua vula malamba. A mu vuala mukua ni kitulu [ni] iangu, kuma kathangana ngó ua kukuta; u lenga lusolo kala kizúzumbia kene mu nanga kithangana kiavulu.”
Tundé ukulu o athu ene mu xinganeka kiebhi kieji kala o muenhu mu ixi, sé ku kuka ni ku kata, ku kala ngó ni muenhu ua kalela-ku. Maji etu enioso tu fuá. O izuelu ia Jobe i tua tange ku dimatekenu, a isoneka ukulu, kua bhiti kiá midi jitatu ja mivu, maji iene mu di kumbidila lelu.
Athu oso mu ngongo a mesena ku kala ni muenhu ua kalelaku. O Bibidia izuela kuila Nzambi ua te ku mixima ietu o vondadi ia ku kala ni muenhu ua kalelaku. (Ndongixi 3:11) Xinganeka hanji, o kuila o Nzambi ia henda ueji ta ku muxima uetu o vondadi ia ku kala ni muenhu ua kalelaku né muene ni kuijiia kuila etu ki tu tena ku kala ni muenhu iú? Se u tambuijila kana, eie ua banze kiambote. O Mak’â Nzambi amba kuila o kalunga nguma, maji a-nda ‘ku i bhuisa-ku.’
Sé-ku phata kuila o kalunga nguma. Sé-ku muthu uala ni kilunji kiambote u mesena o kufua. Mu kifika, kioso ki tu mona kiluezu etu tu lenga ni lusolo. Kioso ki tu kata tu bhanga ioso i tua tena phala ku di sanza. Tu di langa ku ima ioso ieji tu bhekela o kalunga.
O kuila kiki kiene ki tu bhangesa ku xikina kuila o nguma iokulu, o kalunga a-nda i bhuisa-ku? Kiene muene. Jihova Nzambi, o Mubhangi ua ngongo, ka bhange o athu phala ku kala mu ixi kathangana ngó, anga a fuá. Nzambi ka bhange o athu phala kufua. Muéne ua mesenene kuila o athu a kala ni muenhu ua kalelaku mu ixi. Ima ioso i tunda mu kanu dia Nzambi, muéne u i kumbidila.
Kiebhi-phe kia-nda buisa o kalunga? Tundé ukulu o athu a mu bhanga ioso phala ku sosolola o maka a bheka o kalunga maji ka mu tena. Mu izuua ietu o athu ene hanji mu di bhuidisa kiebhi kia-nda zubha o kalunga. Lelu o jingijiie a mu bhanga milongo phala ku sosolola o mauhaxi. Ene mu jikula moxi ia mukutu ua athu. Saí jixi, o athu a kola dingi o muenhu lelu, m’ukulu ndenge. Maji né kiki sé-ku muthu u tena ku tolola o kalunga. Kala ki zuela o Bibidia: “Ene oso muene a kà biluka fufutila.”
Kima kiambote kuijiia kuila ki tu bhingi ku dielela ku athu a fua kála etu, phala ku ku zubha o kalunga. Jihova Nzambi ietu ua bhange kiá kima phala ku tu bhulula mba ku tu kula ku kalunga, muéne ua tu bhana mon’ê Jezú Kristu.


text:
Mbandu 9
Bhezi-enu Jihova ku Muiji
“Mu bhezienu, ió ua bhanga o diulu, ni oxi.”
Kala ki ua di longo mu kadivulu kaka, o Bibidia iala ni itendelesu iavulu i tena ku ku kuatekesa eie ni muiji uê. Jihova ua mesena u zediua. Muéne u kanena kuila se u ta o ubhezelu ku pholo “ima ioso iii a mi kuiila-iu.” (Matesu 6:33) Muéne ua mesena kuila u kala u kamba diê. Bhanga ioso phala ku kala ni ukamba uambote ni Nzambi. Iú ujitu ua dikota u tena ku kala nau o muthu mukua ituxi.
1 SUINISIENU O UKAMBA UENU NI JIHOVA
IHI I ZUELA O BIBIDIA: “Ngi mi kale ngi tata ienu, enu mu ngi kale mu an’ami a mala ni àhatu kiene kiambe Ngana Uatena-Ioso.” (2 Kolindo 6:18) Nzambi ua mesena u kala kamba diê dia kazola. O ku samba, ku tena ku ku kuatekesa o ku bhanga kiki. Jihova u ku bhinga ku ‘Samba sé ku fula.’ (1 Tesalonika 5:17) Muéne ua mesena kuívua o maka oso ua mu bhita nau ni ima ioso ia ku kala ku muxima. (Filipe 4:6) Kioso ki u samba ni muiji uê, ene a-nda mona kuila eie ua dielela muene kua Nzambi.
Ku tokala ngó kuzuela ni Nzambi, ua tokala ué ku muivua. U tena ku bhanga kiki mu ku di longa o Maka mê ni madivulu a mukua. (Jisálamu 1:1, 2) Xinganeka mu milongi i ua di longo. (Jisálamu 77:1, 12) O kuívua Nzambi ku bhinga ué kuila uia mu iônge ithangana ioso.
O ku tangela akuenu ia lungu ni Jihova ku tu kuatekesa ué ku suínisa o ukamba uê ni muéne. Se u bhanga kiki, ua-nda mona kuila ua zukama kua muéne.
IHI I U TENA O KU BHANGA:
Sota kithangana phala ku tanga o Bibidia izuua ioso ni ku samba
Tenu ku pholo o ikalakalu mu nzumbi, mu veji dia ku tonoka ngó
2 ZOLENU O UBHEZELU KU MUIJI
IHI I ZUELA O BIBIDIA: “Zukamenu kua Nzambi, muène u mi zukama enu.” (Tiiaku 4:8) Ua tokala u sota kithangana kia ku bhanga o ubhezelu ku muiji, ni ku kumbidila o kithangana kiki. (Dimatekenu 18:19) Maji ku bhinga ku bhanga dingi ima ia mukua. Nzambi ua tokala ku kala o muthu ua beta kota ku muenhu uê izuua ioso. Suínisa o ukamba ua muiji uê ni Nzambi mu kuzuela ia lungu ni muéne, “Ki u xikama m’onzo ié banza maka enhá; o ki u kala kuenda njila enda ni maka enhá; o ki u zeka, zeka ni maka enhá; o ki u balumuka ku kilu, kuata maka enhá.” (Matendelelu 6:6, 7) Kala ni kibanzelu kia kexile na-kiu Josuué uambele kuma: “Maji eme-phe ni dibhata diami, tu bhikila Jihova.”
IHI I U TENA O KU BHANGA:
Sota milongi i kuatekesa muthu ni muthu ku muiji


text:
O Kuila mu Batula o Ukamba ni Muthu a mu Kaie mu Kilunga?
Etu ki tu batula ukamba ni Jimbangi ja Jihova a a batizala kiá, ka mu boka dingi o njimbu iambote mba ku dilunga n’etu mu kilunga. Mu kidi, tu sota o athu enhá phala ku a suínisa dingi o ku kolesa o ukamba uâ ni Nzambi.
Etu ki tu kaie ni lusolo o muthu ua te kituxi kia dikota. Maji se mbangi ia Jihova a mu batizala kiá, u jijidila ku ta kituxi mu ku bhukumukina o ijila ia Bibidia anga ka diela o ituxi iê, a mu kaia mu kilunga mba ki tu di lungu nê dingi.
O Bibidia ni kidi kioso i zuela: “Muthu ió ua bhukumuka mu tubhudienu mudienu.”
Ihi i tuamba se diiala uala ni muhatu ni tuana, Jimbangi ja Jihova, a mu kaia mu kilunga? Sumbala ka-nda kala dingi kala kia kexile m’ukulu ni muiji uê, o undandu ki u bhu kana. O ukamba mu ukaza, ni ku di zola, ni maka alungu ni muiji, ki u bhu kana.
O athu a a kaie mu kilunga a tena kuia mu iônge. Se ene a mesena, a tena ku a bhana milongi ku tufunga tua kilunga. A bhanga kiki phala ku kuatekesa o muthu ua te o kituxi ku diela o ituxi iê ni ku vutuka mu kilunga phala ku kala dingi Mbangi Jihova. O athu a a kaie mu kilunga, a diela o ituxi iâ anga alondekesa vondadi ia ku kaiela o itumu ia Bibidia, a a tambulula kiambote mu kilunga kioso kia vutuka mu kilunga.


text:
Musoso 36: O Kangombe ka Ulu
UÁ, UÁ! Ihi ia mu bhanga o mundu? A mu bheza o kangombe! Mukonda diahi a mu bhanga kiki?
Kioso Mozé kia kexile mu nangena ku mulundu, o mundu uixi: ‘Etu ki tuejiia ihi ia bhiti ni Mozé. Ndoko, tu iudike o nzambi na tu katule mu ixi íii.’
Alá phange ia Mozé uixi, ‘Kiene.’ ‘Katulenu o jibixa jenu ja ulu, mu ngi bhekele na-ju.’ Kia ji bheka, Alá ua jizunzumuna iu ua bhange o kangombe ka ulu. Inga o mundu uixi: ‘Íii iene o Nzambi ietu ia tu katula mu Ijitu!’ Kienhiki, a bhange fesa ionene, ni a bhezele o kangombe ka ulu.
Jihova kia mono kiki ua dizangalele kiavulu. Muéne uambela Mozé: ‘Lenguluka, tuluka. O mundu ua mu bhanga kima kiaiibha. Ene a jimbi o itumu iami, ia mu bheza o kangombe ka ulu.’
Mozé ua tuluka ni lusolo ku mulundu. Kioso kia zukama, íii iene ia mono. O mundu uakexile mu kina ni kuimba bhu mbandu ia kangombe ka ulu! Mozé ua dizangalele kiavulu iu ua takula bhoxi o matadi mua kexile o itumu, ni a budika. Muéne ua kuata o kangombe ka ulu iu ua ka jokotesa mu túbhia. O utokua uê ua u texi.
O mundu ua bhangele kima kiaiibha. Mozé ua tumina maiala ku kuata o jixibhata jâ. Mozé ua ambela, ‘Uoso ua bheza o kangombe ka ulu ua tokala kufuá.’ Kienhiki, o maiala a jibha 3.000 ja athu! Kiki ki idikisa kuma tua tokala ngó ku bheza Jihova, jinzambi jengi kana?
Makatukilu 32:1-35.
Ibhuidisu
- Mu fikula, ihi ia mu bhanga o mundu, ni mukonda diahi?
- Mukonda diahi Jihova ua dizangala, ni ihi ia bhangele Mozé kioso kia mono iexile mu bhanga o mundu?
- Ihi ia tumina Mozé ku maiala a kamúkua ku bhanga?
- Disá diahi di tu longa o musoso iú?
Ibhuidisu ia mukua
- Tanga Makatukilu 32:1-35.
Kiebhi kidikisa o disá didi, o ukexilu ua Jihova ua lungu ni kufunga o ubhezelu ua kidi ni ua makutu? (Mak. 32:4-6, 10; 1 Kol. 10:7, 11)
Mukonda diahi o Jikidistá a tokala kualuka kioso kia sola o u tonokenu kála ua ku kina mba ua kuimba? (Mak. 32:18, 19; Efe. 5:15, 16; 1 Nzuá 2:15-17)
Kiebhi kia bhana o diembu dia Levi o phangu iambote ia lungu ni ku zokela o ku iuka? (Mak. 32:25-28; Jisá. 18:25)


text:
DIAMBU DIA KAPA | IHI I BANZA NZAMBI IA LUNGU NI KU BUAKULA
Maka a mu Bhita ku Mundu Uoso
O ku buakula, ku di jibha.
O makanha a jibha kiá 100.000.000 ja athu mu hama ia mivu ia bhiti.
Mivu ioso o makanha a jibha 6.000.000 ja athu.
Muthu umoxi ku mundu uoso u fua mu samanu dia tu ithangana mukonda dia makanha.
Se-ku kijimbuete kilondekesa kuila o ima ia-nda lunguluka.
O jingana amba kuila se o ima i suluka kiki katé ku muvu 2030, o athu ene mu fua mu mivu ioso mukonda dia ku buakula, a-nda tenesa 8.000.000 ndenge. Kienhiki, ene a zuela kuila katé ku disukilu dia hama ia 21, o makanha a-nda jibha 1.000.000.000 ja athu.
O makanha kene mu bhanga ngó kia iibha kua ió ene mu a buakula, kana. A bhanga ué kia iibha ku muiji uâ, mu ku a talesa hadi ni ku a ta mu uadiama ua dikota; a bhanga ué kia iibha ku 600.000 ja athu ene mu fua mivu ioso mukonda dia dixi dia makanha. Mundu uoso u tala hadi mu kuila o usakelu mu ididi ia ku saka u bhinga kitadi kiavulu.
O maka enhá ka difu ni uhaxi u bhangesa o asaki ku di longa kiavulu phala ku sanga o milongo, mukonda o maka enhá ala ni milongo; athu oso ejiia ihi ia bhingi phala ku a zubha. O Dr. Margaret Chan, uala ku pholo dia Organição Mundial da Saúde, uambe: “O muthu muéne u bhanga o makanha, kienhiki, o jinguvulu ni athu oso a tena ku zubha o maka enhá se a kalakala kumoxi.”
Ku mundu uoso, athu ene mu bhanga ima iavulu phala ku zubha o maka enhá. Tundé ku mbeji ia Kakuinhi ua muvu 2012, sai 175 a jixi a xikama ia a soto ndunge phala ku sosolola o maka a lungu ni makanha. * Maji saí kima kiene mu bhangesa o uhaxi iú ku di bandekesa kiavulu. Mivu ioso, o matenda a ku bhanga makanha, a ta mazunda ni mazunda a ji dolale mu ku fumanesa o makanha phala uoso ka mu buakula hanji u kale ni vondadi ia ku mateka, bhenge-bhenge o ahatu ni minzangala a tungu mu jixi ja katunda. O kifua kia ku buakula kilondekesa kuila ku mazunda a athu ene mu buakula, avulu-ku a-nda kufua. Se o athu enhá keha o kifua kiki, mundu uavulu ua-nda fua mu makuinhi a uana a mivu ku pholo.
Mukonda dia fuma iene mu bhana o athu ku makanha, mundu uavulu ua mu bua mu kibhetu kiki ni ku fika kuila saí kizuua a-nda tena ku di jituna. Kiki kiene kia bhiti ni muhatu dijina diê Naoko. Muéne ua mateka o ku buakula mu unzangala uê. Mu ku mona kuila o ukexilu iú akexile mu u zangeleka kiavulu mu mitelembe ia izunzumbia, ia bhangesa o muhatu iú ku divua kiambote. Né muene ni ku mona kuila o jindandu jê a fuile mukonda dia makanha, muéne ua suluka ni ku buakula né muene ni ku sasa ana kiiadi. Muéne uambe: “Nga kexile ni uôma ua ku kuata kisongo ku izavu, eme nga kexile mu banza ué kiavulu ana’mi. Maji ki ngi kexile ni nguzu ia kueha o ku buakula. Nga fikile kuila nuka ngeji tena ku tolola o kifua kiki.”
Maji Naoko ua tolola o kifua kiki. Muéne ua sange nguzu ia ku bhanga kiki mu kididi muene mu sanga athu avulu o nguzu ia kueha o makanha. Kididi kiebhi? Tua ku dióndo, suluka ni ku tanga.
^ kax. 11 O jindunge jiji ja lungu ni ku longa o athu o iluezu ijila ku makanha, ku bhana itumu ku matenda a bhanga o makanha, ku bandekesa o madijimu a makanha, ni ku bhana milongi ia tokala phala ku kuatekesa oso ió a mesena kueha o ukexilu ua ku buakula.


text:
O Kuila u Tena ku Mona Nzambi ua Kambe ku Moneka ku Mesu?
“NZAMBI nzumbi,” athu ka tena ku mu mona. (Nzuá 4:24) Maji o Bibidia i zuela kuila, kua kexile athu m’ukulu edile kala a muene Nzambi. (Jihebeleu 11:27) Kiki ki bhita kiebhi? O kuila u tena ku mona o “Nzambi ua kambe ku moneka ku mesu?”—Kolose 1:15.
Tu di sokesa ni muthu a mu vuala kifofo. O kuila o ku kamba o ku mona ki mu fudisa kuijiia ia mu bhita mu’axaxe kê? Kana. O kifofo u tena kuijiia ioso ia mu bhita mu maukexilu avulu a tena ku mu kuatekesa kuijiia o athu, o ima ni ikalakalu. Saí diiala kifofo, uambe: “O mesu ala ku muxima.”
Sumbala eie ué ku tena ku mona Nzambi ni mesu’ê, maji u tena ku mu mona ni “mesu’ê a muxima.” (Efezo 1:18) Talesa maukexilu atatu a ku bhanga kiki.
‘A I MONA MU IMA IA BHANGE MUÉNE’
O mauhete a kifofo a lungu ni kuívua ni ku babata o ima, ki mu kuatekesa kuijiia o ima i kamba o ku mona. Eie ué u tena ku tonginina o ima iene mu ngongo ni ku mona kuila Nzambi ua i bhange. ‘O ídifua iê-muène ia kambe kumoneka ku mesu, athu a i mona mu ima ia bhange muéne.’—Loma 1:20.
Mu kifika talesa o ixi ietu. Iene ka i bhange ngó phala athu ku kala-mu kana, maji a i bhange mu ukexilu ua kuila o athu a sanguluka ku muenhu. Kioso ki tuala mu muaha uatu, anga tuivua kithembu kia zaila ku mukutu uetu, kioso ki tu dia dilalaja diedi nzué mba tuívua o jinjila ja mu kuimba, tu sanguluka kiavulu. O kuila o maujitu enhá ka tu londekesa kuila o Mubhangi uetu, Nzambi ia henda, uambote ni mukua ku bhana?
Ihi i u tena o ku di longa ia lungu ni Nzambi ku ibhangelu iê mu ngongo? Kima kimoxi, o kuijiia kuila, o diulu dilondekesa o unene ua Nzambi. Lelu o jingijiie ja mu londekesa kuila o ngongo ia mu di nana ngó kana maji iene i bhanga kiki ni lusolo! M’usuku Kioso ki u mona ku diulu diezala ni ji thethembua, xinganeka: ‘Kuebhi kua mu tunda o kutena kuoso kuku ku bhangesa o ngongo o ku di nana?’ O Bibidia i tu tangela kuila o Mubhangi uala ni “kutena.” (Izaia 40:26) O ibhangelu ia Nzambi i tu londekesa kuila muéne “Muteni-a-Ioso”—Nzambi “ukôla mu kutena kuê.”—Jobe 37:23.
“UENE BHU JIHATA JÁ TATA, MUENE UA TU [JIMBULUILA] NZAMBI”
Saí mama ua mu sasa ana kiiadi ifofo, uambe: “O ku di zuelesa, kuene o ukexilu uâ ua beta o kota ua ku di longa ni kuijiia o ima. U a tangela ioso i ua mu mona ni kuívua, ni ku i jimbulula. O mesu’â, eie.” Kiene kimoxi ué, sumbala “kiluua ku kala muthu u mona Nzambi,” Jezú, o Mon’â Nzambi “uene bhu jihata já Tata, muene ua tu [jimbuluila] Nzambi.” (Nzuá 1:18) Mukonda dia ku kala o kibhangelu kia dianga, o Mon’a umoxié-lele ua Nzambi ni kamba dia kazola dia Nzambi, Jezú u di bhanga kala “mesu’etu” u tu kuatekesa kuijiia Nzambi. Muéne o muthu ua tokala u tena ku tu kuatekesa kuijiia o Nzambi ua kambe ku moneka ku mesu.
Talesa kiebhi kia jimbulula Jezú, ua bhiti mivu iavulu bhu mbanji ia Tat’ê:
Nzambi u kalakala sé ku bhuila. “Tata iami ua mu kalakala katé kindala.”
—Nzuá 5:17.
Nzambi uejiia o ima i tu bhanga. “Tat’enu uejiia kiá ima ioso i mua bhindamena, kioso enu kiluua ngó mu mu bhinga.”
—Matesu 6:8.
Nzambi u tu dikila. “Tata ienu uene mu diulu . . . muène mukua kubhangesa dikumbi diê di bandela athu abhukumuka ni athu ambote, u tumikisa mvula ni kua ia aiuka ni ku ísueia.”
—Matesu 5:45.
Nzambi u zola muthu ni muthu. “tudièdie tuiadi, kala ku tu sumbisa mu mulambongo? Ni kamoxi-ku-phe ngó ki ka laúka bhoxi sé Tat’enu ku ki andala. Kuambe dingi enu-phe katé ni jindemba ku mítue ienu a ji’aleka. Uila kiki, ki mu kale ni uôma. Tudièdie né tua ndumba, enu mua beta ukota.”
—Matesu 10:29-31.
MUTHU UA LONDEKESA O ÍDIFUA IA NZAMBI
O ifofo ka mona o ima kala ki mona o athu ala ni mesu. O kifofo u tena kuijiia kuila uala mu kilembeketa maji ka tena kuijiia kuila o kilembeketa kididi kia vundu. Uejiia ngó kuila kididi kia talala kifikidila o muthu ku muanha. Kala o muthu a mu vuala kifofo ka tena ku mona o kilembeketa né o muanha, etu ki tu tena ku tendela Jihova sé kikuatekesu. Kienhiki, Jihova ua tumikisa muthu mu ixi ua tenene ku londekesa o ídifua Iê ni ukexilu.
O muthu iú Jezú. (Filipe 2:7) Jezú ka zuela ngó ia lungu ni Tat’ê maji ua tu londekesa ué kiebhi kiala Nzambi. O dixibulu dia Jezú, Filipe uebhuidisa: “Ngana, tuidikise Tata.” Jezú uixi: “Uoso ua ngi mono eme, ua mono ue Tata.” (Nzuá 14:8,9) Ihi i u tena o ku “mona” ia lungu ni Tata mu ima ia bhange Jezú kioso kia kexile mu ixi?
Jezú uexile muthu uambote, ua lenduka, o athu ka kexile ni uôma ua kuzuela nê. (Matesu 11:28-30) O ukexilu uê uambote ua bhangesa athu avulu ku mu zukama. Jezú ua divu kia iibha kioso kia monene akuâ akexile mu bhita ni hadi iu ua kexile mu sanguluka ni ió a sangulukile. (Luka 10:17, 21; Nzuá 11:32-35) Kioso ki uia ni ku tanga, kuívua o misoso ia Bibidia ia lungu ni Jezú, bhanga kiki mu ukexilu u ku kuatekesa ku tendela kiambote o muenhu ua Jezú. Se u xinganeka kiebhi Jezú kia kexile mu di bhana ni athu, ua-nda tena kuijiia kiambote o ídifua iambote ia Nzambi ni ku mesena ku Mu zukama.
KU SOKEJEKA KIAMBOTE O IMA
Mu ku zuela ia lungu ni kiebhi o kifofo kia mona o ima mu ngongo, sai musoneki uambe: “Muéne ka tambula o njimbu kala ki tambula o muthu u mona, u tambula o njimbu mu maukexilu avulu (mu ku babata, bhu kaxi ka dizumba, mu kuívua, ni maukexilu a mukuá), iu ua tokala ku bunda o ima.” Mu kiki, kioso ki uia ni ku tonginina o ibhangelu ia Nzambi, mu ku tanga ia lungu ni ima ia zuela Jezú ia lungu ni Tat’ê, ni ku xinganeka kiebhi Jezú kia londekesa o ídifua ia Nzambi, ua-nda kuijiia kiambote Jihova. Ua-nda mu mona kala muthu ua kidi.
Jobe, selevende ia Nzambi m’ukulu kiene kia divu. Mu dimatekenu ua zuela ima ka “ijidile.” (Jobe 42:3) Maji kioso kia tokuesa kiambote o ibhangelu ia Nzambi Jobe uambe: “Ngana, ki nga kuijidile kiambote, nga kuívua jinga ngó ni matui mami; maji o kiki, mesu’a mi ala ku ku mona.”—Jobe 42:5.
“Eie se u mu sota, uanda ku mu sanga”
Kiki ki tena ku bhita ué n’eie. “Eie se u mu sota [Jihova], uanda ku mu sanga.” (1 Malunda 28:9) O Jimbangi ja Jihova a-nda sanguluka kiavulu mu ku kuatekesa ku sota ni ku sanga o Nzambi ua kambe ku moneka ku mesu.


text:
Musoso 52: Ngidiione ni 300 ja Maiala
UA MU mona ia mu bhita bhabha? En’oso masoladi akua Izalaiele. O maiala a bhetama, a mu nuá. O Mufundixi uemana bhu mbandu iâ, Ngidiione. Muéne ua mu mona kiebhi ene kia mu nuá o menha.
Tala kiambote kiebhi o maiala kia mu nuá o menha. A kamúkua a mu nuá ni pholo bhoxi. Maji ua mukuá ua mu katula o menha ni maku mê, phala ku tena ku mona ioso ia mu bhita bhu mbandu. Kiki kiambote, mukonda Jihova uambela Ngidiione phala ku sola maiala a kala mu tonginina mu kunuá. Nzambi uixi: A subhuka ua a tumikisa kubhata. Ndoko tu tale mukonda diahi.
Akua Izalaiele akexile dingi ni ibhidi. Mukonda ene ka belesela Jihova. Mundu ua Midiiana a a bhangele abhika ni a kuamene. Kienhiki, Izalaiele a dikola kua Jihova phala ku a kuatekesa, Jihova uévu o ku dikola kuâ.
Jihova uambela Ngidiione phala ku uongeka o masoladi, kienhiki Ngidiione uongeka 32.000 a masoladi. Maji kua kexile 135.000 a midi ia masoladi phala ku bhânga ni akua Izalaiele. Jihova uambela Ngibiione: ‘Eie uala ni maiala avulu.’ Mukonda diahi Jihova uambe kiki?
Mukonda se akua Izalaiele a nganhalele o ita eji banza kuma ene a nganhala o ita mu nguzu iâ. Ene eji banza kuila, ki ku bhingile o kikuatekesu kia Jihova. Kienhiki, Jihova uixi kua Ngidiione: ‘Uambela o maiala oso ala ni uôma a vutuke kubhata.’ Kioso Ngidiione kia bhange kiki, 22.000 a masoladi a vutuka kubhata. Ua subhuka ngó ni 10.000 ia maiala phala ku bhânga ni 135.000 kia masoladi.
Maji, ivua! Jihova uixi: ‘Eie uala hanji ni maiala avulu.’ Kienhiki, muéne uambe kua Ngidiione phala ku tumina maiala kunuá mu ka ngiji, uoso ua mu nuá ni pholo bhoxi u mu vutukisa kubhata. Jihova ua kanena, ‘Nga-nda ku bhana o kikoué ni 300 ja maiala a nuine ni ku tonginina.’
Kua bhixila o thembu ia ku bhânga. Ngidiione ua uane o 300 ja maiala mu ibuka itatu. Muéne ua bhana kala diiala ngela imoxi, ni mudingi muala dikongolo dia túbhia. Mu kaxaxi ka usuku, en’oso a diongeka, ni ia kondolokele o kilombo kia jinguma ja masoladi. Mu kithangana kieniókio, en’oso a xiki o jingela ja ni a bulu o midingi iâ, ni a dikola: ‘O xibhata ia Jihova ni ia Ngidiione!’ Kioso o jinguma ja masoladi kia balumuka, ene a sasumukine ia kexile ni uôma. En’oso a mateka ku lenga, akua Izalaiele a nganhala o ita.
Afundixi kibatulu 6 ni 8.
Ibhuidisu
- Mukonda diahi akua Izalaiele ala mu ibhidi?
- Mukonda diahi Jihova uambela Ngidiione kuma muéne uala ni maiala avulu mu kifuxi kiê kia masoladi?
- Maiala akuxi a subhuka kioso Ngidiione kia tumina o maiala akexile ni uôma ku vutuka kubhata?
- Tonginina kiambote o fikula, ihi ia bhangele Jihova phala ku sosolola o masoladi a Ngidiione, ni bhu xale ngó 300 ja maiala?
- Kiebhi kia longo Ngidiione o 300 ja maiala mê, ni kiebhi akua Izalaiele kia nganhala o ita?
Ibhuidisu ia mukua
- Tanga Afundixi 6:36-40.
Ihi ia bhange Ngidiione phala kuijiia iebhi o vondadi ia Jihova?
Lelu, kiebhi ki tu tena kuijiia o vondadi ia Jihova? (Jisá. 2:3-6; Mat. 7:7-11; 2 Tim. 3:16, 17)
- Tanga Afundixi 7:1-25.
Disá diahi di tu dilonga ku 300 ja maiala a dimukine, ni ió a landukile? (Afun. 7:3, 6; Lom. 13:11, 12; Efe. 5:15-17)
Kála kia dilongo o 300 ja maiala mu ku tala Ngidiione, kiebhi tu dilonga mu ku tala o Ngidiione ia Dikota, Jezú Kristu? (Afun. 7:17; Mat. 11:29, 30; 28:19, 20; 1 Phe. 2:21)
Kiebhi o divulu dia Afundixi 7:21, di tu kuatekesa mu ku sanguluka mu ku sidivila kuoso-kuoso kua tu tumina mu kilunga kia Jihova? (1 Kol. 4:2; 12:14-18; Tii. 4:10)
- Tanga Afundixi 8:1-3.
Kioso ki bhu kala maka mu kaxaxi ka jiphange, kiebhi kia tu longo Ngidiione mu ku batula o maka ni akua Ifraime? (Jisa. 15:1; Mat. 5:23, 24; Luka 9:48)


text:
O MULANGIDI KAVUA 2014
Mukonda Diahi o Athu Ambote a Bhita uá mu Ima ia Iibha?
O kuila tu tatela Nzambi? Inga Karma? O kuila saí kizuua o hadi ni kuiibha kua-nda bhua?
O Ima ia Iibha Iavulu!
Se kuene Nzambi muteni-a-ioso, mukonda diahi muéne kene mu langa o athu ambote phala ka tale hadi
Athu Ambote a Bhita uá mu Ima ia Iibha
—Mukonda Diahi?
O Bibidia ilondekesa ima itatu iene mu bhekesa hadi ku athu.
Ihi Ia-nda Bhanga Nzambi ni Kuiibha
Ua sanguluka mu kuijiia kuila o athu ambote a-nda kala mu ixi sé ku bhita dingi mu ima ia iibha?
Nga Kexile mu Kuambata o Uta Uami mu Ididi Ioso
Annunziato Lugarà uexile kindanda, maji mu kuia mu Kididi kia Ubhezelu ua lungulula o muenhu uê.
Kiebhi ki u Tena ku Longa An’ê?
O Bibidia ijimbulula maukexilu a tatu a ku longa kiambote o tuana.
Eie ua Kijidile?
Kiebhi o athu m’ukulu kia kexile mu bhanga o maulungu mâ mu ukexilu ua kuila o mabaia ka kuate menha? Kiebhi kia kexile mu bhaka o jimbiji m’ukulu?
O Kuila u Tena ku Mona Nzambi ua Kambe ku Moneka ku Mesu?
Di longe kiebhi ki u tena ku mona “ni mesu a muxima.”
Ibhuidisu ia Bibidia io Tambuijile
o kuila tua tokala ngó ku samba phala ku bhinga kikuatekesu?


text:
Madivulu ni Tumikanda phala ku di Longa o Bibidi
Di longe o Bibidia mbandu ni mbandu, bhu kaxi ka madivulu ni tumikanda iu tena ku ji katula.
Kixanu Kia Lembalasa ia Kufua Kua Jezú 2015
'Kala mu Henda ia Nzambi'
Kikuatekesu Phala ku di Longa o Mak'a Nzambi
Kilomboluelu Kia Mak'a Nzambi
Tuimbile Jihova—Mimbu ia Ubhe
Tanga o Mikanda Ikôla Izuua Ioso—2015
“Sota o Kutululuka ni ku ku Kaiela”—1 Pet. 3:11
Kolokota mu ku Sota o Kuiuka Kua Jihova!—Mat. 6:33
Saí ima io lungulule ku madivulu ala mu internete, nange ku ua-nda i sanga mu madivulu u uala nau


text:
DIAMBU DIA KAPA | KIEBHI KI U TENA KU SANGULUKA NI KIKALAKALU KIÊ
Ku Kalakala Kiavulu—O Kuila Kima Kiokulu?
Alex ua bhuila mukonda ua mu tuta ji kaxa ja ditenda mua mu kalakala ni ku ji ta moxi ia dikalu. Muéne ua mu di bhuidisa: ‘Mukonda diahi nga mu kalakala hanji mu ditenda didi? Kizuua kiahi ki nga-nda kala ngi mvuama? Nga-nda beta ku zediua se ngi kala m’onzo sé ku kalakala!’
Kála kia mu bhita ni Alex mu kifika kiki, athu avulu ka uabhela ku kalakala kiavulu. Saí diiala mukua ku iudika makalu, dijina diê Alá, uambe: “Athu avulu a banza kuila ka tokala ku kalakala ‘kiavulu.’ O athu enhá amba kiki: ‘Eme nga mu kalakala hanji bhabha, mukonda ki kua moneka luua salu iengi ia beta-o-kota.’”
Mukonda diahi athu avulu amba kuila ka tokala ku kalakala kiavulu? Nange a a funhisa kuala o minangu ia mitelembe iamba kuila o muenhu ua “kidi” ki u bhingi ku kalakala kiavulu. Matesu mukua ku iudika o ima ia zanganha, uambe: “O athu a banza kuila o ku kalakala kiavulu, ku a fudisa kuia ku pholo.” Shane, mulangidi, kiene ué kiambe, uixi: “Lelu, o ku kalakala kizuua kia muvimba phala ku nganhala o kitadi kia kizuua kiokio, athu ka mu ki bhanga dingi.”
Maji avulu a zediua, a uabhela kiavulu o ku kalakala. Daniiele uala ni 25 a mivu, mutungi ua jinzo, uambe: “Mudiami, o ku kalakala kiavulu ku zediuisa kiavulu o muthu benge-benge se o muthu ua mu kalakala ni ibanzelu iambote ku muxima.” Kiene ué kiambe André uala ni 23 kia mivu, muéne uixi: “Mudiami, o ku sanguluka kua kidi kuijila mu ku kalakala kiavulu. O ku kalakala ni umonha, ki ku tena ku sangulukisa kiambote o muthu—mu veji dia kiki, ki luualesa ngó o muthu!”
Ihi ia kuatekesa Daniele ni André ku kala ni ibanzelu iambote ia lungu ni ku kalakala? Mukonda ene a kaiela o milongi ia Bibidia. O Bibidia ki i suínisa o athu ku kala imonha, kana, maji i suínisa o athu ku kalakala ni nguzu ni ku kolokota. Maji o Bibidia ki i suínisa ngó o ku kalakala, iene i tu londekesa ué kiebhi ki tu tena o ku sanguluka mu ku kalakala.
Milongi iebhi ia Bibidia i tena ku ku kuatekesa ku sanguluka mu ku kalakala kuê? Tala o milongi íii mu mbandu ia kaiela-ku.


text:
Ijila ia Tokala
Copyright
© 2014 Watchtower Bible and Tract Society of New York, Inc. Todos os Direitos Reservados.
O Kijimbuete kiki kia tokala ku Watchtower Bible and Tract Society of New York, Inc. (“Watchtower”). Nange ku kala ilongesu iéngi, maji ibatulu ioso ni itendelesu, ia tokala ku kijimbuete kia Watchtower Bible and Tract Society of New York, Inc.
Majina a ji programa ja matenda
Adobe ni kijimbuete kia Adobe, Acrobat ni kijimbuete kia Acrobat majina a uenji a tokala ku ditenda dia Adobe Systems Incorporated. iTunes ni iPod majina a uenji a tokala ku ditenda dia Apple Inc. O majina a mukua a uenji ni ijimbuete iê ia tokala ku ji ngana jâ.
Ijila ni Disesa Phala ku Kalakala ni Kijimbuete
O muthu u jikula o kijimbuete kiki, ua tokala ku kaiela o Ijila íii. Mu ku jikula o kijimbuete kiki, eie ua mu londekesa kuila u xikina ni muxima uê uoso kuila ua mesena ku belesela o Ijila Íii. Eie se ku xikina ku kaiela o Ijila ioso Íii, kana ku jikula o kijimbuete kiki.
Kiebhi ki u tena ku kalakala ni kijimbuete kiki? Eie u tena ku tala, ku katula ji foto, muimbu, madivulu ni ji vidiu phala eie ngó kana phala ku i sumbisa. Eie u xikina ku xila o itendelesu iala ku luiji ia tokala ku Ijila íii. Mu kiki, eie ku tokala:
Ku katula ima mu kijimbuete kiki ni ku i ta mu ijimbuete ia mukuá;
Ku lungulula o ima iala mu kijimbuete kiki ni kikuatekesu kia software;
Ku kopiala, ku lungulula mba ku katula o ima iala mu kijimbuete kiki phala kuia ku i sumbisa (né muene se kua-nda nganhala kitadi),kia lungu ué ni ku bhana ji programa ja tokala ku kijimbuete kiki;
Ku jikula o kijimbuete kiki phala ku iudika mba ku katula ni ku bhana o código-fonte, ji falamenda mba maukexilu a ku katula kima kioso-kioso mu kijimbuete kiki;
Ku kalakala ni kijimbuete kiki mu ukexilu ua iibha, mu kifika ku jikula o kijimbuete kiki mu ku kaiela maukexilu engi a kambe ku a tanga;
Ku jikula o kijimbuete kiki mu ukexilu ua iibha u tena ku zangesa o ima mu kijimbuete mba ku bhonzesa athu a mukuá ku jikula uá o kijimbuete kiki; ku tokala ué ku jikula o kijimbuete kiki se kuale ni disesa mba ku ki jikula phala ku bhanga ima ia iibha, mba ku nganala;
Ku jikula o kijimbuete kiki phala kulondekesa o uenji uê.
Ku Kamba ku Belesela o Ijila
Phala ku langa o ufolo ua Watchtower, se u kamba ku belesela o Ijila i tua tange bhabha, o Watchtower u tena ku bhanga ioso ia mesena ia lungu ni kijimbuete kiê, mu kifika, eie a tena ku ku fidisa ku jikula o kijimbuete ni ku jika ué o ji komputadolo ja ió a jikula o kijimbuete kiki ni dijina diê, ku sota ió uene mu ku bhana o Internete phala ka ku bhane dingi, mba ku kuambata mu inzo ia ku fundisa.
Ku Lungulula
Mu ku bhita thembu o Watchtower i tena ku lungulula o Ijila. O Ijila io lungulule i mateka mu kithangana kioso kia i ta mu kijimbuete kiki. Kienhiki, tua ku dióndo, jikula o kijimbuete kiki izuua ioso phala kuijiia o Ijila io lungulule.
Kijila ni Kutena
O Ijila Íii ia lungu ni ijila ia Mbanza ia Nova York, Estados Unidos de América, né muene se o ijila íii ki i difu ni ijila ia jixi joso. Maka oso-oso a lungu ni Ijila Íii, a tokala ku a ambata ku mbonge ia ku fundisa mu mbanza ia Nova York, ku Estados Unidos de América.
O Ijila ki i Difu
Se o inzo ia kufundisa i zuela kuila saí itendelesu mu ijila ki i valela, né muene kiki o itendelesu mu Ijila ia-nda suluka ni ku kala ni valolo. Né muene se o Watchtower a i bêlesa mu kitendelesu kimoxi, maji o muthu uene mu jikula o kijimbuete kiki ka tokala ku banza kuila muéne ka tokala ku kaiela dingi o itendelesu ia mukuá mu Ijila, mba ku banza kuila o Watchtower kale dingi ni ufolo ua ku bhangesa o athu ku belesela o kijila kiki.
Kikutu ki u bhanga ni Watchtower
O Ijila íii ilondekesa o kikutu ki u bhanga ni Watchtower, ia lungu ni kiebhi ki ua tokala ku jikula o kijimbuete kiki. Kikutu kioso-kioso ki ua bhange ni Watchtower m’ukulu, ia lungu ni ku jikula o kijimbuete kiki, ki kiale dingi ni valolo.


text:
Musoso 58: Davidi ni Ngoliia
AKUA Fidíxia ejile dingi mu bhânga ni akua Izalaiele. O jiphange jitatu ja Davidi akexile mu kifuxi kia masoladi a Saúlu. Kienhiki, saí kizuua Jese uambela Davidi: ‘Ambata masa ni mbolo, ndé ka bhekele o jiphange jê. Tala kiebhi kienda.’
Kioso Davidi kia bhixila mu kilombo kia masoladi, ua lengela katé ku pholo dia ita phala ku mona o jiphange jê. O dizonda mukuá Fidíxa, Ngoliia, uejile mu dinanza ku akua Izalaiele. Muéne uakexile mu bhanga kienhiki izuua ioso mu kamene ni mu ngoloxi, mu 40 a izuua. Muéne uakexile mu dikola: ‘Solenu muthu, na bhânge n’eme. Se u ngi tolola, na ngi jibha, tua-nda kala tu abhik’enu. Se ngi mu tolala, mba ngi mu jibha, mua-nda kala mu abhik’etu. Eme ngi mi sombola ku sola muthu na bhânge n’eme.’
Davidi uebhula o masoladi: ‘Ihi ia-nda nganhala o diiala dia-nda jibha o mukuá Fidíxa iú, ni ku bhulula Izalaiele ku jisonhi?’
O disoladi uixi, ‘Saúlu ua-nda mu bhana jimbongo javulu.’ Muéne ua-nda mu bhana ué o mon’ê na kale muhatu’ê.’
Maji akua Izalaiele akexile ni uôma ua Ngoliia, mukonda muéne uexile muthu uonene. Muéne uakexile ni metulu 3 mu ku lebha, ni uakexile ni disoladi dia mu ambatele o ngubu.
Masoladi a mukuá endele mu zuela ni Sobha Saúlu, kuma Davidi ua-ndala ku bhânga ni Ngoliia. Maji Saúlu uambela Davidi: ‘Eie ku tena ku bhânga ni mukuá Fidíxa iú. Eie u muzangala hanji, muéne disoladi tundé mu u ndenge.’ Davidi ua tambuijila: ‘Eme nga jibhile o úlusu, ni hoji ia mesene kuambata o jimbudi ja tat’ami. O mukuá Fidíxa iú, kiene ué ki nga-nda mu bhanga. Jihova ua-nda ngi kuatekesa.’ Kienhiki Saúlu uixi: ‘Ndé, Jihova a kale n’eie.’
Davidi uai mu kangiji, iu ua bongo matadi atanu, ua te mu saka iê, kienhiki muéne ua kuata ku mbala-fundu iê, iu uai mu disanga ni dizonda. Kioso kia mu mono, Ngoliia katenene ua mu tende. Muéne ua banzele kuma ki kia-nda bhonza ku jibha Davidi.
Ngoliia uixi, ‘Zakunu,’ ‘Nga-nda bhana o kimbi kiê, ku jinjila ni ku iama, na kudie.’ Maji Davidi uixi: ‘Eie uíza ko-kuami, ni xibhata ni sosa, ni ngubu, maji eme ngiza ko-kué mu dijina dia Jihova. Lelu, Jihova ua-nda bhana o kimbi kiê ko-kuami, ni nga-nda ku jibha.’
Kienhiki, Davidi ua zukama kua Ngoliia. Muéne ua katula ditadi mu saka, iu ua di te mu mbala-fundu, iu ua di takula ni nguzu ioso. O ditadi dia tula ku mútue ua Ngoliia, muéne ua lunduka iu uáfu! Kioso akua Fidíxa kia mono kuma o dizonda diâ, diáfu, en’oso a lenge. Kienhiki akua Izalaiele a kaiela ku dima diâ, ni a nganhala o ita.
1 Samuuele 17:1-54.
Ibhuidisu
- Kiebhi kia sombola Ngoliia akua Izalaiele phala ku bhânga nê?
- Kitala kiahi kiexile na-kiu Ngoliia, ni kisakidilu kiahi kia kanena o Sobha Saúlu ku diiala dieji mu jibha?
- Kiebhi kia tambuijila Davidi kioso Saúlu kia mu ambela kuma muéne ka tokalele ku bhânga ni Ngoliia, mukonda Davidi uexile hanji muzangala?
- Mu ku tambuijila Ngoliia, kiebhi Davidi kiedikisa o kidielelu kiê kua Jihova?
- Kála ki ua mu mona mu fikula, ihi ia kuata Davidi phala ku jibha na-iu Ngoliia, ni ihi ia bhitile ni akua Fidíxia kia bhiti o ima íii?
Ibhuidisu ia mukua
- Tanga 1 Samuuele 17:1-54.
Ihi iexile o kikutu kia ku suína kua Davidi, ni kiebhi tu tena ku kaiela o ku suína kuê? (1 Sam. 17:37, 45; Efe. 6:10, 11)
Mukonda diahi o Jikidistá a tokala kueha o ukexilu ua ku beta-kota kála Ngoliia, mu ma tonokenu mâ? (1 Sam. 17:8; Nga. 5:26; 1 Tim. 4:8)
Kiebhi o izuelelu ia Davidi iedikisa kuma muéne uakexile ni kixikinu ku kikuatekesu kia Nzambi? (1 Sam. 17:45-47; 2 Mal. 20:15)
Mu veji ia ku tanga ngó o ku disokesa mu masoladi a jinguma jiiadi, kiebhi o musoso iú uidikisa kuma, o ita mu kidi iexile ia jinzambi ja makutu ni Nzambi ia kidi, Jihova? (1 Sam. 17:43, 46, 47)
Kiebhi o a undu, a kaiela o phangu ia Davidi ia ku dielela kua Jihova? (1 Sam. 17:37; Jel. 1:17-19; Dij. 12:17)


text:
Musoso 71: Nzambi Ua Kanena O Palaízu
OFIKULA íii, ilondekesa o palaízu kála kiedikisa Nzambi kuala polofeta Izaia. Izaia uakexile mu thembu kioso kiafú Jona.
Palaízu ilombolola “kididi kia uabha.” O kuila i ku lembalala kima ki ua mono kiá, mu divulu didi? Ki i difu ni palaízu ia bhangele Jihova Nzambi phala Adá ni Eva, ki kiene? Maji o kuila o ixi ku hádia ia-nda kala muene palaízu?
Jihova ua tumina polofeta Izaia ku soneka maka alungu ni palaízu iobhe, ia-nda kuíza phala o mundu ua Nzambi. Muéne uixi: ‘O imbungu, ni jimbudi, a ka tunga bhuamoxi ni kutululuka. O kangombe ni kahoji a kadia iangu bhuamoxi, o mona-ndenge ua-nda ku a tambula konda. Katé ué o kamona ka-nda tonoka mu ngenda ia dizuaa-mbinga se ku mu numata.’
Athu avulu a zuela kuma ‘Íii nuka ia-nda bhita.’ ‘Tundé u kulu kuene ibhidi mu ixi, inga kua-nda kala ué ibhidi katé ku hádia.’ Maji, xinganeka ngó: Dibhata diahi dia bhele Nzambi kua Adá ni Eva?
Nzambi ua tele Adá ni Eva mu palaízu. Ene a texi o dibhata diâ, dia uabha, mukonda dia ku xibhaka Nzambi, kienhiki, ene a kuka ni afú. Nzambi ua kanena ku bhana ku iá a mu zolo, o ima ia texi Adá ni Eva.
Mu palaízu iobhe, ki mua-nda kala muthu ua-nda kuama, mba ku zanga. Mua-nda kala kutululuka. Athu a-nda kala ni sauidi ni ku sanguluka. Ia-nda kala kála kia mesenene Nzambi ku dimatekenu. Maji, tua-nda dilonga dingi kiebhi Nzambi kia-nda bhanga kiki.
Izaia 11:6-9; Dijingunuinu 21:3, 4.
Ibhuidisu
- Nanhi uexile Izaia, ni thembu kuxi ia tungile, ni ihi ia mu idikisa Jihova?
- Ihi ilombolola o kizuelu, “palaízu” ni ihi íii i tu lembalala?
- Ihi ia tumina Jihova kua Izaia phala ku soneka ia lungu ni Palaízu iobhe?
- Mukonda diahi Adá ni Eva a texi o dibhata diâ, dia uabha?
- Ihi ia kanena Jihova ku iá oso a mu zolo?
Ibhuidisu ia mukua
- Tanga Izaia 11:6-9.
Kiebhi o Kizuelu kia Nzambi kidikisa o paze ia-nda kala mu’axaxi ka iama ni athu ku mundu uobhe? (Jisá. 148:10, 13; Iza. 65:25; Ize. 34:25)
Kiebhi o kizuelu kia Izaia kia mu di kumbidila mu nzumbi lelu, mu kaxaxi ka mundu ua Jihova? (Lom. 12:2; Efe. 4:23, 24)
Nanhi u bhanga athu lelu, ni ku mundu ubhe ku xisa o ukexilu ua xitu? (Iza. 48:17, 18; Nga. 5:22, 23; Fil. 4:7)
- Tanga Dijingunuinu 21:3, 4.
Kiebhi o Mikanda ikôla idikisa kuma o ku kala Nzambi ni athu, ki kilombolola kuma muéne ua-nda tunga-na kumoxi mu ixi? (Iji. 26:11, 12; 2 Mal. 6:18; Iza. 66:1; Dij. 21:2, 3, 22-24)
Masoxi ahi ni jindolo, ki kua-nda kala dingi? (Luka 8:49-52; Lom. 8:21, 22; Dij. 21:4)


text:
DIAMBU DIA KAPA | EIE U TENA KU KALA U DIKAMBA DIA NZAMBI
O Kuila Uene mu Divua Kuma ua Zukama Kua Nzambi?
“O ku kala ni ukamba uambote ni Nzambi, u bhangesa o muthu ku divua kiambote ni ku tenena. Ki bhita kála Nzambi ua mu ku tala tunde ku diulu phala ku ku langa.”
—CHRISTOPHER, MUNZANGALA MUKUA GHANA.
“Nzambi u mona kioso ki ua mu bhita mu ibhidi, muéne u ku kuatekesa, u ku zola ni ku ku suua.”
—HANNAH, UALA NI 13 KIA MIVU, MUKUA ALASKA, ESTADOS UNIDOS.
“O kibanzelu kia beta-o-kota ki kala na-kiu o muthu, o kuijiia kuila muéne uala ni ukamba uambote ni Nzambi!”
—GINA, MUHATU MUKUA JAMAICA, UALA MU KITALA KIA 40 A MIVU.
Christopher, Hannah ni Gina kene ngó ene mu divua kiki, kuene dingi athu avulu. Athu avulu mu ngongo a xikina ni kidi kioso kuila Nzambi u a mona kala makamba mâ. Abha eie? Uene mu divua kála u dikamba dia Nzambi? Inga ua mesena ku kala u dikamba diê? Nange u dibhuidisa, ‘O kuila o muthu mukua ituxi u tena ku kala dikamba dia Nzambi, Muteni-a-Ioso? Kiki ki bhita kiebhi?’
MUTHU UOSO-UOSO U TENA KU KALA DIKAMBA DIA NZAMBI
O Bibidia ilondekesa kuila, tu tena ku zukama kua Nzambi ni ku kala tu makamba mê a kazola. O Bibidia i tu tangela kuila Nzambi uexana Mbalahamu, “kamba diami.” (Izaia 41:8) Tala ué o kixanu kiala mu divulu dia Tiiaku 4:8, diambe: “Zukamenu kua Nzambi, muène u mi zukama enu.” O izuelu íii i tu londekesa kuila, muthu uoso-uoso u tena ku kala ni ukamba uambote ni Nzambi. Maji kiebhi o muthu kia tena ‘ku zukama kua Nzambi’ ni ku kala dikamba diê se muéne muthu mu nzumbi?
Phala ku tambuijila o kibhuidisu kiki, tala ihi i bhinga phala athu kiiadi ku kala makamba. Phala athu kiiadi ku kala makamba, kia dianga a tokala ku di jidisa o majina. Kaiadi, a tokala ku di kunda izuua ioso phala ku dijiia kiambote. Kioso kia kala mu di kuatekesa mudiâ ni ku di bhanga mbote, o ukamba uâ ukola dingi. Kiene ué ki bhita mu ku sota ku kala ni ukamba ni Nzambi. Tu mone se kiki ki bhita kiebhi.


text:
Kuebhi ku tu Sanga o Itambuijilu ia Ibhuidisu ia Beta o Kota ku Muenhu?
O kuila o itambuijilu tu i sanga mu . . .
milongi ia jingijiie?
ilongesu ia athu?
Bibidia?
SAÍ MUSONEKI UA BIBIDIA UAMBE KUA NZAMBI
‘Ngi bhane-phe kilunji . . . maka mê ene o kidi.’
O Bibidia itambuijila ibhuidisu ia mazunda a athu.
O kuila ua mesena ué ku ku tambuijila o kibhuidisu kiê?
O kijimbuete kia jw.org, ki tena ku ku kuatekesa.
TANGA mu mbandu iambe acesso rápido
Itambuijilu ia ibhuidisu ia Bibidia
Kikuatekesu phala o miji
Jividiu mu JW.ORG
Madisá ni mimbu phala o ana ndenge
Milongi phala o mizangala
KATULA o madivulu
O kadivulu Njimbu Iambote ia Nzambi!
O divulu Mu Kidi Ihi i Longa o Bibidia?
KIBHUIDISU KIEBHI KI KU TANDANGANHESA DINGI?
O kuila o muenhu uala ni valolo?
O kuila Nzambi muene uala ni kikuma kia hadi ietu?
Ihi i bhita kioso ki tu fuá?
Sanga o itambuijilu ia ibhuidisu íii, mu kijimbuete kia jw.org.
(Ndé mu ENSÍNOS BÍBLICOS > PERGUNTAS BÍBLICAS RESPONDIDAS)


text:
Ibhuidisu ia Bibidia io Tambuijile
Mukonda diahi tua tokala ku samba?
Jihova Nzambi ka mesena kuila tu kala ni uôma mba hele ia ku zuela ni muéne o ibhindamu ietu. (Luka 18:1-7) Muéne uivua o misambu ietu mukonda ua tu zolo. Mukonda dia kuila o Tata ietu ia diulu ni henda ioso, u tu bhinga phala ku samba, ki tu tokala ku xikina?
Ki tu tokala ku samba ngó phala ku bhinga kikuatekesu. Mu veji dia kiki, o ku samba ku tu zukamesa kua Nzambi. (Jisálamu 8:3, 4) Kioso ki tu samba izuua ioso tu jikula o muxima uetu kua Nzambi, o ukamba uetu ni muéne u kola dingi.
Kiebhi ki tua tokala ku samba?
Kioso ki tu samba, Nzambi ka mesena kuila tu sota izuelu ia fuama mba ku bhitulula musambu umoxi izuua ioso. Ka tu bhinga ué ku kala ni ukexilu umoxi ua ku samba. Jihova u tu bhinga ku samba ni muxima uoso. (Matesu 6:7) Mu kifika, m’ukulu Ana mukua Izalaiele, ua sambele kua Nzambi mu ku bhinga kikuatekesu phala ku di bhana kiambote ni maka a kexile mu bhita nau ku muiji. Mu ku bhita thembu kioso Nzambi kia tambuijila o musambu uê, muéne ua sangulukile kiavulu iu ua sakidila Nzambi ni muxima uoso.
Ujitu ua dikota u tuala nau! Tu tena ku zukama ku Mubhangi uetu ni ku mu tangela o ibhindamu ietu. Tu tena ué ku mu ximana ni ku mu sakidila mu ioso iene mu tu bhangela. Sé phata etu ki tua-ndala ku dituna o ujitu iú ua dikota.


text:
Disá 2
Nzambi Nanhi?
1. Nzambi ua difu kiebhi?
O Nzambi ia kidi, muene o Mubhangi ua ima ioso. Muéne kene ni dimatekenu nuka ué ua-nda kala ni disukilu. (Jisálamu 90:2) O njimbu iambote i tu sanga mu Bibidia ia mu tokala muéne. (1 Timote 1:11) Tua tokala ku mu bheza ngó muéne, mukonda muéne ua tu bhana o muenhu.—Tanga Dijingunuinu 4:11..
2. Nzambi ua difu kiebhi?
Se-ku muthu ua mono kiá Nzambi, mukonda muéne Nzumbi, kiki kilombolola kuila muéne, ua di tundu ku mienhu ioso mu ixi. (Nzuá 1:18; 4:24) Maji tu tena ku mona o ídifua ia Nzambi, mu ima ioso ia bhange. Mu kifika, o ibundu ni ithulu, i tu londekesa o henda iê ni unjimu uê. O ngongo ioso, ilondekesa o kutena kuê.—Tanga Loma 1:20.
Tu tena ku di longa dingi o ídifua ia Nzambi mu ku tanga o Bibidia. Mu kifika, o Bibidia i tu tangela ihi ia uabhela Nzambi, ni ihi ia mu ibhila, ni kiebhi muéne kia dibhana ni athu ni ihi ia bhanga mu ithangana ia mukuá.—Tanga Jisálamu 103:7-10.
3. O kuila Nzambi uala ni dijina?
Jezú uambe: “Tata ietu uene mu diulu, dijina dié a dixile.” (Matesu 6:9) Né muene Nzambi uala ni majina avulu a ujitu, muéne uala ngó ni dijina dimoxi. Kala dimi, o dijina dia Nzambi a di tumbula mu ukexilu ki u difu. Mu Kimbundu, o dijina dia Nzambi, “Jihova.” Maji saí athu a di tumbula, “Yahweh.”—Tanga Jisálamu 83:18.
Maji saí ji Bibidia, o dijina dia Nzambi, a di katula-mu, ia a bhinganesa-mu o majina a ujitu kala, Ngana, mba Nzambi. Maji kioso kia soneka o Bibidiao dijina dia Nzambi dia kexile-mu 7.000 dia ji veji. Jezú uejidisa o dijina dia Nzambi, kioso kia kexile mu longa athu o mak’â Nzambi.—Tanga Nzuá 17:26.
4. O kuila Jihova uene mu tu suua?
O kuila o hadi ioso ku mundu, ilondekesa kuila Jihova Nzambi, ka tu suu? Saí athu amba kuila, muéne u tu talesa hadi phala ku tu polovala, maji kiki ki kidi kana.—Tanga Tiiaku 1:13.
Nzambi ua bhange o muthu ni ufolo ua ku sola. O kuila tu uabhela o ufolo uetu ua ku sola phala ku sidivila Nzambi? (Josuué 24:15) Maji athu avulu a sola ku bhanga ima ia iibha ku akuâ, mu ku a bhekela hadi iavulu. Jihova ki mu bhekela lamba ku muxima mu ku mona o ima ioso ia iibha iene mu bhita.—Tanga Dimatekenu 6:5, 6.
Jihova, Nzambi ua mesena o mbote ietu. Muéne ua mesena kuila tu zediua ku muenhu. Kua kambe ngó bhofele, muéne ua-nda zubha o hadi ioso, ni athu ene mu bhanga o ima ia iibha. Kienhiki muéne ua lungu mu kuehela o hadi mu ngongo. Ku Disá dia 8, tua-nda di longa mukonda diahi muene ua lungu.—Tanga 2 Phetele 2:9; 3:7, 13.
5. Kiebhi ki tu tena o ku zukama kua Nzambi?
Jihova u tu bhinga phala ku mu zukama, bhu kaxi ka misambu. Muéne ua mesena o mbote ia muthu ni muthu. (Jisálamu 65:2; 145:18) Muéne uala polondo phala ku loloka o ituxi. Muéne uejiia o nguzu i tu bhanga phala ku mu belesela, né muene se mu ithangana ia mukuá tu lueza. Kienhiki, sumbala tu akua ituxi, tu tena ku kala ni ukamba uambote ni Nzambi.—Tanga Jisálamu 103:12-14; Tiiaku 4:8.
Mukonda Jihova muéne ua bhana o muenhu uetu, tua tokala ku mu zola kiavulu, athu a mukuá ndenge. (Marku 12:30) Kioso ki uia ni kulondekesa o henda iê kua Nzambi mu ku di longa dingi ia lungu ni muéne, ni ku bhanga ioso ia mesena muéne, kiki kia-nda ku kuatekesa ku mu zukama dingi.—Tanga 1 Timote 2:4; 1 Nzuá 5:3.


text:
DIAMBU DIA KAPA | UNGUVULU UA IUKA
O ku Kamba o ku Iuka ku Jinguvulu Kua Difuangana ni Ima Ikôla
O ku kamba o ku iuka ku jinguvulu, ene mu ku lombolola kála o ku bhanga kia iibha ku athu mukonda dia kutena mba o ungana ala nau, ene a bhanga kiki phala o mbote iâ-ene. O ku bhanga kiki, kua tundu ukulu. Mu kifika, o Bibidia ia tendelesele o afundixi phala ka tambule kitadi mu ku fundisa o athu, mu kulondekesa kuila o ukexilu iú ua mateka ukulu, 3.500 a mivu kudima. (Makatukilu 23:8) Maji o ku kamba o ku iuka ki kulombolola ngó ku bhinga kitadi ku athu phala ku a lungisa. Saí athu akua kutena, a nhana o imbamba ia athu, mukonda dia kutena kuala na-ku, a sota ku bhanga ima ia iibha ku akuâ. Mukonda dia ungana ala nau, a bhanga mbote ku makamba mâ ni jindandu.
Sumbala o ukexilu iú tu u sanga ku mbandu ioso, maji ku jinguvulu kua beta o kota. Ku muvu ua 2013 o divulu Global Corruption Barometer, a di bhange ku kisangela a ki xana Transparência Internacional, o divulu didi dia soneka kuila, o athu ku mundu uoso amba kuma o isangela itanu ia beta o kuiibha mu ngongo, ienii: Ibuka ia jinguvulu, a xiku dia ngoji, akua ku tumina mu jimbonge mba jisanzala, akua ku bhana ijila, ni afundixi. Tala kiebhi kiene mu bhita o maka enhá.
ÁFRICA: Ku muvu ua 2013, 22.000 a jingana mu África do Sul a a tela milonga ni ku a ta mu kaleia mukonda ka bhange kiambote o ikalakalu iâ.
AMÉRICA DO SUL: Ku muvu ua 2012, mu ixi ia Brasil, 25 kia athu a a kuata mukonda dia ku nhana o kitadi kia kexile mu bhana o athu, ene a bhange kiki phala ku kuatekesa o unguvulu uâ. Ku athu enhá, mua kexile o diiala dia kaiiadi dia betele o kutena mu ixi ia Brasil.
ÁSIA: Ku muvu ua 1995, mu mbanza ia Seoul, ku Sulu ia Koreia, 502 kia athu afu mu diloja dia lundumukine bhoxi. O akua ku tokuesa o ima, a mono kuila o madimixi a diembu a tambuile kitadi ia ehela o atungi ku tunga sé ku kaiela o ijila ia ku tunga o maloja.
EUROPA: O Ngana Cecilia Malmström, Mukunji ua Kibuka ki Langa o Kibatu kioso kia Europa, uambe kuila “o maka enhá [mba o ku kamba o ku iuka mu kibatu kia Europa] a mu vula kiavulu ni ku kuatesa uôma.” Muéne uambe dingi kuila “o jinguvulu ka mu bhanga ioso phala ku zubha o kuiibha mu jixi.”
Ki bhonza kiavulu o athu ku zubha o ukexilu iú mu ngongo. O mesene Susan Rose-Ackerman, ngijiie u bhana milongi ia lungu ni ku zubha o ku kamba o ku iuka, ua soneka kuila o ku lungulula o ijila ia ixi kueji bhinga “ku lungulula o ukexilu ua jinguvulu ua ku kalakala.” Sumbala o maka enhá edi kala nuka ia-nda ku bhua, ijiia-kiu kuma o Bibidia ilondekesa kuila o ima a-nda lunguluka sé phata.


text:
Musoso 63: O Njimu Sobha Solomá
SOLOMÁ uexile hanji muzangala kioso kia kituka sobha. Muéne ua zolele Jihova iu ua kaiela o mulongi ua mu bhanene tat’ê Davidi. Jihova ua sangulukile ni Solomá, kienhiki saí usuku, muéne ua mu ibhula mu nzoji: ‘Solomá, ihi ua-ndala i ngi ku bhana?’
Kienhiki, Solomá ua tambuijila: ‘Jihova, Nzambi iami, eme ngi mon’a-ndenge hanji, ki ngejiia-mi ku tumina. Ngi bhane unjimu phala ngi tumine o mundu uê mu njila iambote.’
Jihova ua sangulukile ni ioso ia bhingile Solomá. Kienhiki, muéne uambe: ‘Mukonda ua ngi bhingi unjimu, ki ua ngi bhing’ami izuua iavulu ku muenhu, né uenji, Eme nga-nda ku bhana unjimu uonene, kuma né ngó muthu umoxi uala nau. Maji nga-nda ku bhana ué ima ku ngi bhingi-iu, jimbongo ni kiximanu.’
Mu kithangana, ahatu kiiadi eza kua Solomá ni maka. Mukuá ua zuela, ‘O muhatu iú, n’eme tua tungila dibhata dimoxi.’ ‘Eme nga vuala mona, mu ku bhita izuua iiadi, muéne ua vuala ué mona. Mu usuku o mon’ê uafú. Maji kioso nga kexile mu zeka, muéne ua tula o mon’ê o kimbi bhu mbandu iami, iu ua katula o mon’ami. Kioso nga balumuka, nga mono o mona uafú, nga mu tekula muene kiambote, ki muéne o mon’ami.’
Kienhiki o muhatu ua mukuá uxi: ‘Kana! O mona uala ku muenhu, mon’ami, o uáfu, uê muene!’ O muhatu ua dianga ua tambuijila: ‘Kana! O uáfu, mon’ê o uala ku muenhu o uami!’ Kiki kiene kia kexile mu dikuata ahatu. Ihi ia tokalele ku bhanga Solomá?
Muéne ua tumina ku bheka o xibhata, kioso kia i bheka muéne uixi: ‘Uana o mona uala ni muenhu mu mbandu jiiadi, kala muhatu u mu bhana mbandu iê.’
‘Kana! o mama ia kidi ua dikola. ‘Nga mi dióndo, kana ku jibha o mona. Mu u bhane kua muéne!’ Maji o muhatu ua mukuá uixi: ‘Kana ku tu bhane nê; mu uane mu mbandu jiiadi.’
Mu kusukáko, Solomá uambe: ‘Kana ku jibha o mona! Mu bhane ku muhatu ua dianga. Muéne o mama ia kidi.’ Solomá ua bhange kiki, mukonda uejidile kuma o mama ia kidi ua zolele kiavulu o mon’ê, iu ua solo ku mu bhana ku muhatu uéngi, phala ka mu jibhe. Kioso o mundu kiévu kia batula Solomá o maka, ene a sangulukile mu ku kala ni sobha íii ia dimuka.
Mu utuminu ua Solomá, Nzambi ua zediuisile o mundu, mu ku bhanga o ixi ku sabhuka tiliku iavulu, ni sevada, ni jiuva, ni jifiku, ni makúdia akamúkua. O mundu uakexile mu zuata kiambote, ni akexile ni jinzo jauabha. Mua kexile ima ia soko, ni iambote phala o mund’uoso.
1 Jisobha 3:3-28; 4:29-34.
Ibhuidisu
- Ihi iebhula Jihova kua Salomá, ni kiebhi muéne kia tambuijila?
- Mukonda muéne ua sangulukile ni ia bhingile Salomá, ihi ia kanena Jihova ku mu bhana?
- Maka ahi a bhonzele ambatele ahatu kiiadi kua Solomá?
- Kála ki ua mu mona mu fikula, kiebhi kia batula Solomá o maka?
- O utuminu ua Solomá, ua difuangana ni ua nanhi, ni mukonda diahi?
Ibhuidisu ia mukua
- Tanga 1 Jisobha 3:3-28.
Ihi ia dilonga o maiala a tambula o ikalakalu mu kilunga kia Nzambi lelu, ia lungu ni izuelu ia kidi kia Solomá kio soneke mu divulu dia 1 Jisobha 3:7? (Jisá. 119:105; Jisa. 3:5, 6)
Mukonda diahi o ia bhingi Solomá i tu bhana phangu iambote ia lungu ni ima ia soko i tua tokala ku bhinga mu misambu? (1 Jis. 3:9, 11; Jisa. 30:8, 9; 1 Nzua 5:14)
O ukexilu ua Solomá, ua ku batula o maka mu kaxaxi ka ahatu aiadi, i tu bhana kidielelu kiahi kia lungu ni sobha ia-nda kuíza-ku, o Solomá ia Dikota Jezú Kristu? (1 Jis. 3:28; Iza. 9:6, 7; 11:2-4)
- Tanga 1 Jisobha 4:29-34.
Kiebhi kia tambuijila Jihova o musambu ua Solomá, kia bhingi o muxima ua belesela? (1 Jis. 4:29)
Mu ku mona o nguzu ia kexile mu bhanga athu phala kuívua o unjimu ua Solomá, ukexilu uahi u tua tokala ku kala nau ua lungu ni ilongesu ia Maka a Nzambi? (1 Jis. 4:29, 34; Nzuá 17:3; 2 Tim. 3:16)


text:
Ibhuidisu ia Bibidia io Tambuijile
Mukonda diahi tua tokala ku lembalala o kufua kua Jezú?
O kufua kua Jezú, o kizulukutu kia beta-o-kota kia bhiti mu ixi
Nzambi ua londekesa o henda iê mu ku tumikisa mon’ê mu ixi phala ku tu kula. (1 Nzuá 4:9, 10) Jezú uambela o akaiedi’ê kuila a tokalele ku lembalala o kufua kuê, mu lembalasa íii, mua tokalele ku kala mbolo ni vinhu. O ku bhanga o lembalasa íii kueji londekesa kuila tua sakidila o henda ia tu londekesa Nzambi ni Jezú.
Nanhi ua tokala kudia o mbolo ni kunua o vinhu?
Kioso kia dianga ku zuela ni maxibulu mê phala ku lembalala o kufua kuê, Jezú ua tumbula kikutu. (Matesu 26:26-28) Kiki kia bhana kidielelu kua ene ni ku akuâ kia ku kala akunji ni jisobha, mu ku tumina nê ku diulu. Sumbala athu avulu aia mu fesa ia lembalasa, maji o a tokala kudia ku mbolo ni kúnua ku vinhu, ió ngó ala moxi ia kikutu kiki.
Mu 2.000 ja mivu, Jihova uene mu sola o athu a-nda kala jisobha. (Luka 12:32) O muxinda ua athu enhá uofele ki u sokela ni ua athu a-nda tambula o muenhu ua kalelaku mu ixi.


text:
kibatu 4: Tundé o Sobha ia Dianga ia Izalaiele Katé ku Ubhika mu Babilonha
Saúlu ua kituka sobha ia dianga ia Izalaiele. Maji Jihova ka mu xikana, kienhiki ua solo Davidi phala ku kala sobha bhu kididi kiê. Tua-nda kuijiia maka avulu alungu ni Davidi. Kioso kiexile hanji muzangala, muéne ua bhângele ni dizonda Ngoliia. Kienhiki, muéne ua lengele mukonda dia difuba dia Sobha Saúlu. Kienhiki-phe, o muhatu ua uabha Abingaili, ua mu fidisa ku bhanga kima kiaiibha.
Ku pholo, tua-nda dilonga maka avulu alungu ni mon’a Davidi, Solomá, ua lundula o kididi kia Davidi kia sobha ia Izalaiele. O jisobha jitatu ja dianga ku Izalaiele, a tumina mu 40 a mivu. Kiki-phe, Solomá uafú, Izalaiele a i uanene mu ma utuminu aiadi, mu utuminu ua thunda, ni mu utuminu ua luiji.
O utuminu ua 10 dia-diembu dia thunda, ua tumina katé mu 257 dia mivu, ande dia ku a buika ku akua Asídia. Kia bhitile 133 a mivu, o diembu-dia kaiadi dia utuminu ua luiji a u buikile ué. Mu kithangana kiki akua Izalaiele a ambata kála abhika mu Babilonha. Mu kienhiki, o Kibatu kia KAUANA kiasoko 510 dia mivu ia musoso, mu thembu ioso íii kua bhiti ima iavulu kála ki tua-nda mona.


text:
Musoso 2: O Jaludim ia Uabha
TALA o ixi bhabha! Ioso ia uabha! Tala o iangu, ni mixi, ni ithulu ni iama ioso. Eie uejiia se o nzamba iebhi, mba se jihoji jebhi?
Nanhi ua bhange o jaludim íii ia uabha? Ndoko tu tale kiebhi kia iudika Nzambi o ixi phala etu.
Nzambi ua dianga ku bhanga o iangu phala ku xita o ixi. Ua bhange isasa iofele ni mixi ionene. O ima ioso íii ia iukisa o ixi. Ienii i bhana dingi ima iavulu. Muala mixi i tu bhana kúdia kua uabha.
Nzambi ua bhange ué jimbiji ji zoua mu menha, ni jinjila ji phulula ku diulu. Muéne ua bhange jimbua, jingatu ni jikabalu, iama ionene ni iofele. Iama iahi iala bhu bhata diê? Etu ki tua tokala ku sanguluka mu kuijiia kuila Nzambi ua bhange ima ioso íii phala etu?
Mu kusukáko, Nzambi ua iudika kididi mu ixi, kididi kia beta ku iuka. Muéne ua xana o kididi kiki, jaludim ia Edene. Kiexile kididi kia iuka. Ima ioso ia uabhele. Nzambi ua mesene kuila o ixi ioso i iuka kála o jaludim íii ia bhangele.
Maji tala dingi o fikula ia jaludim íii. Eie uejiia se ihi ia mono Nzambi kuila ia kambe-mu? Tu tale.
Dimatekenu 1:11-25; 2:8, 9.
Ibhuidisu
- Kiebhi kia iudika Nzambi o ixi phala ku kala dibhata dietu?
- Zuela o iama ioso ki i difu ia bhange Nzambi. (Tala o fikula.)
- Mukonda diahi o jaludim ia Edene iexile kididi kia iuka?
- Nzambi ua mesenene kuila o ixi i kala kiebhi?
Ibhuidisu ia mukua
- Tanga Dimatekenu 1:11-25.
Ihi ia bhange Nzambi mu kizuua kia katatu? (Dim. 1:12)
Ihi ia bhiti mu kizuua kia kauana kia kibhangelu? (Gen. 1:16)
Iama iahi ia bhange Nzambi mu kizuua kia katanu, ni kia kasamanu? (Dim. 1:20, 21, 25)
- Tanga Dimatekenu 2:8, 9.
Mixi iiadi iahi ia beta-kota ia tele Nzambi mu jaludim, ni mixi íii ia lomboluele ihi?


text:
Musoso 24: Zuze u Bhanga Polova ku Jiphange Jê
ZUZE ua mesene kuijiia se o 10 dia jiphange jê aiibhile hanji. Kienhiki muéne uixi: ‘Enu mu alondi. Mueza mu londa o ukexilu ua ixi ietu.’
Ene exi, ‘Kana, etu ki tu alondi.’ ‘Etu tu athu ambote. Etu oso tu jiphange. Tuexile 12. Maji phange ietu ia mukuá kene dingi, o kasule ua xala kubhata ni tat’etu.’
Zuze ua difinjila kála ka ejiia. Muéne ua kuata Ximinhá kála pelêzu, iu uehela akamúkua kuambata o kúdia ni ku vutuka kubhata diâ. Maji muéne ua ambela: ‘Kioso ki mua-nda vutuka, muiza ni phangi’nu ia kasule.’
Kioso kia vutuka mu Kanana, o jiphange a tangela kua tat’â Jakobo ioso ia bhitile. Jakobo ua luualele kiavulu. Muéne ua didi, ‘Zuze uáfu kiá, o Ximinhá mua muxi dingi. Eme ki nga-nda kuehela dingi kuambata mona’mi ua kasule, Bejamí.’ Maji kioso kiabhu o kúdia, Jakobo uehela ué kuambata Bejamí mu Ijitu phala ku kala ni kúdia.
Kindala, Zuze ua mono o jiphange jê ku bhixila. Muéne ua sangulukile kiavulu mu ku mona phangi’ê ia kasule Bejamí. Maji ene mudiâ kejidile kuma muthu iú uonene Zuze. Zuze ua bhange kima phala ku polovala o 10 dia jiphange jê.
Muéne ua tumu o jiselevende jê kuízalesa o jisaku ja jiphange jê ni kúdia. Maji sé ene kuijiia, muéne ua tumu ku tula o kopho iê ia phalata, mu saku ia Bejamí. Kioso kia kexile kiá dikanga mu njila, Zuze ua tumikisa o jiselevende jê phala ku a kaiela. Kioso kia a sange, o jiselevende exi: ‘Mukonda diahi mua nhana o kopho ia phalata ia ngana ietu?’
O jiphange joso exi, ‘Etu ki tua nhana o kopho iê ia phalata.’ ‘Uoso a mu sanga ni kopho ia phalata mu dietu, mu jibhié-nu.’
O jiselevende a soto mu jisaku joso, o kopho ia phalata a i sange mu saku ia Bejamí, kála ki ua mu mona bhabha. O jiselevende exi: ‘Enu ndenu-enu kubhata, maji Bejamí kala uíza n’etu.’ Kienhiki, ihi ia-nda bhanga o 10 dia jiphange ja Zuze?
Ene oso a vutuka ni Bejamí ku dibhata dia Zuze. Zuze uambela jiphange jê: ‘Enu ndenu-enu kubhata, maji Bejamí ua-nda xala bhobha kála mubhika uami.’
Kienhiki Juda uixi: ‘Se ngi vutuka kubhata sé o muzangala tat’etu ua-nda fuá, mukonda muéne ua mu zolo kiavulu. Nga ku dióndo, nge-hele ngi xale kála ngi mubhik’ê, maji ehela o muzangala ku vutuka kubhata.’
Zuze ua mono kuila o jiphange jê ka kexile dingi kála mu ukulu. Ene ka iibhile dingi. Kienhiki, ndoko tu tale se ihi ia bhange Zuze.
Dimatekenu 42:9-38; 43:1-34; 44:1-34.
Ibhuidisu
- Mukonda diahi Zuze ua tatela o jiphange jê kála alondi?
- Mukonda diahi Jakobo uehela mon’ê ua kasule Bejamí kuia mu Ijitu?
- Kiebhi o kopho ia phalata ia Zuze a i sange mu saku ia Bejamí?
- Ujitu uahi ua bhanene Juda phala nehela Bejamí?
- Kiebhi o jiphange ja Zuze a bhilukile athu ambote?
Ibhuidisu ia mukua
- Tanga Dimatekenu 42:9-38.
Kiebhi o izuelu ia Zuze io soneke mu divulu dia Dimatekenu 42:18, i kuatekesa adiakimi lelu, ala ni ikalakalu mu kilunga kia Jihova? (Neh. 5:15; 2 Kol. 7:1, 2)
- Tanga Dimatekenu 43:1-34.
Tuejiia kuma Lubene muéne o mona ua phande-kumbi, maji ihi idikisa kuma Juda muéne uakexile ku pholo ia jiphange jê? (Dim. 43:3, 8, 9; 44:14, 18; 1 Mal. 5:2)
Kiebhi kia polovala Zuze o jiphange jê, ni mukonda diahi ua bhange kiki? (Dim. 43:33, 34)
- Tanga Dimatekenu 44:1-34.
Phala ku di sueka ku jiphange jê, ihi ia bhange Zuze phala ka muijiie? (Dim. 44:5, 15; Iji. 19:26)
Kiebhi kiedikisa o jiphange ja Zuze kuma ka kexile dingi ni luímbi luê? (Dim. 44:13, 33, 34)


text:
Musoso 33: Kuzaúka mu Kalunga Kakusuka
TALA ia mu bhita! Iú Mozé ni mbangala iê, ia sununa mu Kalunga Kakusuka. Muéne uala ni akua Izalaiele a bhuluka. Maji Falaó ni kifuxi kiê a bhobha mu kalunga. Ndoko tu tale kiebhi ki kia bhiti.
Kala ki tua dilongo Falaó ua tumina akua Izalaiele ku xisa Ijitu kioso kia bhekele Nzambi o 10 dia mabhebhu ku akua Ijitu. A tundu mu Ijitu, 600.000 ja maiala akua Izalaiele ni ahatu ni an’a-ndenge. Kua tundu ué athu avulu a kamúkua a xikanene Jihova, endele ni akua Izalaiele. En’oso ambatele jimbudi ni jikamelu ni jihombo jâ joso.
Ande dia ku tunda, akua Izalaiele a bhingile izuatu, ni ima ia ulu, ni phalata ku akua Ijitu. Akua Ijitu akexile ni uôma uavulu, mukonda dia dibhebhu dia sukina-ku. Kiki-phe ene a bhanene ku akua Izalaiele ima ioso ia bhingile.
Kia bhiti izuua, akua Izalaiele a bhixila mu Kalunga Kakusuka. Bhenhobho ene a nhohele. Mu kithangana kieniókio, Falaó ni maiala mê a mateka ku diela mu kueha akua Izalaiele ku tunda. Ene exi, ‘Tu’ehela abhika etu kuia!’
Kienhiki, Falaó ua bhilula dingi o ndunge iê. Muéne ni lusolo luoso, ua iudika o dikalu diê, ni kifuxi kiê. Muéne ua kaiela akua Izalaiele ni 600 ja makalu a fuamena, ni makalu a kamúkua a Ijitu.
Kioso akua Izalaiele kia mono Falaó ni masoladi mê a mu kuíza, ene akexile ni uôma uavulu. Ene ka kexile ni njila phala ku lenga. O Kalunga Kakusuka ka kexile ku pholo iâ, ku dima diâ, akua Ijitu akexile mu kuíza. Maji Jihova ua tele dituta mu kaxaxi ka akua Izalaiele ni akua Ijitu. Kienhiki, a akua Ijitu ka tenene ku mona a kua Izalaiele phala ku a kuata.
Kienhiki, Jihova ua tumina Mozé ku sununa o mbangala iê mu Kalunga Kakusuka. Kioso kia ki bhange, Jihova ua bhangesa mulenge ku bhusila. O menha a kalunga a diuanuna mu mbandu jiiadi ni emanene.
Kienhiki, akua Izalaiele a zaúka o kalunga mu mavu a kukuta. Kia suku-ko kua bhitile thembu iavulu phala jimidi ja athu ku bhuluka ni ibhaku iâ ioso mu kalunga. Mu kusukáko, akua Ijitu a tenene dingi ku mona akua Izalaiele. Abhika akexile mu lenga! Ene a bokona-phe mu kalunga ku dima diâ.
Kioso kia bhange kiki Nzambi ua sokomona o malola a makalu mâ. Akua Ijitu akexile ni uôma uavulu, ni a dikola: ‘Jihova ua mu bhangela akua Izalaiele. Ndoko tu lenge’nu!’ Maji kiexile kiá tádidi.
Kienhiki, Jihova ua tumina Mozé ku beta ni mbangala iê ku Kalunga Kakusuka, kála ki ua mu mona mu fikula. Kioso Mozé kia bhange kiki o menha a lundumuka, ni a xiti akua Ijitu ni makalu mâ. Kienhiki, o masoladi akexile mu kaiela akua Izalaiele, a bokona mu kaxaxi ka kalunga. Né ngó mukuá Ijitu ua subhuka ni muenhu!
O mundu ua Nzambi ua sangulukile mu ku bhuluka! O maiala embile mu ku sakidila Jihova, exi: ‘Jihova ua nganhala kijingu kia kikoué. Muéne ua takula o jikabalu ni maiala mê mu kalunga.’ Midiiana phange ia Mozé ua kuata kangoma ka manzuela, ahatu a mukuá a mu kaiela. Ene a kini ni ku sanguluka kuoso, embile o muimbu uakexile mu kuimba o maiala: ‘Jihova ua nganhala kijingu kia kikoué. Muéne ua takula o jikabalu ni maiala mu kalunga.’
Makatukilu kibatulu 12 katé 15.
Ibhuidisu
- Maiala akuxi ni ahatu ni ana-ndenge a tundu mu Ijitu, ni a nanhi ué endele nau?
- Kiebhi kia divuile Falaó, kioso kiehela akua Izalaiele ku tunda, ni ihi ia bhangele muéne?
- Ihi ia bhange Jihova phala ku fidisa akua Ijitu ku kuata o mundu uê?
- Ihi ia bhitile kioso Mozé kia sununa o mbangala iê, ku Kalunga Kakusuka, ni ihi ia bhangele akua Izalaiele?
- Ihi ia bhitile kioso akua Ijitu kia bokona mu kalunga mu ku kaiela akua Izalaiele?
- Ihi ia bhangele akua Izalaiele phala kuidikisa kuma a sangulukile, ni kisakidilu kia Jihova mu ku a bhulula?
Ibhuidisu ia mukua
- Tanga Makatukilu 12:33-36.
Ihi ia bhangele Jihova phala o mundu uê ku tambula kisakidilu ku mivu ioso ia bhitile mu ubhika mu Ijitu? (Mak. 3:21, 22; 12:35, 36)
- Tanga Makatukilu 14:1-31.
Kiebhi o izuelu ia Mozé mu divulu dia Makatukilu 14:13, 14, i fikila o Jihova a mu kingila o ita ia Alumajedone? (2 Mal. 20:17; jiselevende ja Jisá. 91:8)
- Tanga Makatukilu 15:1-8, 20, 21.
Mukonda diahi o jiselevende ja Jihova, a tokala ku mu imbila kiximanu? (Mak. 15:1, 2; Jisá. 105:2, 3; Dij. 15:3, 4)
Phangu iahi ia ku ximana Jihova ia xisa Midiiana ni ahatu bhu Kalunga Kakusuka phala ahatu Jikidistá ja lelu? (Mak. 15:20, 21; Jisá. 68:11)


text:
Musoso 75: Mizangala Iuana Mu Babilonha
O SOBHA Nabukodonozolo uambata akua Izalaiele oso a dimuka mu Babilonha. Anga, o sobha ua solo mu kaxaxi ka mizangala oso a iuka ni a dimuka. U tena ku mona o kiuana kia mizangala bhobha. Umoxi diâ Daniiele, o kitatu, akua Babilonha a exanene Sadalake, Mizake ni Abede-neko.
Nabukodonozolo ua mesenene ku longa o mizangala, phala ku kalakala mu mbonge iê. Kioso kia-nda bhita mivu itatu, muéne ua-nda sola o mizangala ia nguzu ni ia dimuka, phala ku kuatekesa mu ku fundisa o maka. O sobha ua mesenene kuila o mizangala a kala ni nguzu ni sauidi iambote, kioso kia kexile mu a longa. Kienhiki, muéne ua tumina o jiselevende jê, ku a bhana kúdia kua mbote, ni vinhu ia kexile mu tambula muéne ni muiji uê.
Tala o muzangala Daniiele. Eie uejiia ihi ia mu zuela ku mutuameni ua jiselevende ja Nabukodonozolo, Aspenaze? Daniiele ua mu zuela kuma, muéne ka mesene o kúdia kua meza a sobha. Maji Aspenaze ua tandanganha. Muéne uambe, ‘O sobha, muéne ua solo ioso i mua tokala kudia ni kunuá.’ ‘Se ki mu kala ni sauidi iambote, kála o mizangala ia kamúkua, muéne ua-nda ngi jibha.’
Kienhiki-phe, Daniiele uambela o mulangidi a mu tumina kuala Aspenaze ku mu tambula konda ni makamba mê. Muéne uambe, ‘Nga ku dióndo, tu fikise mu 10 dia izuua.’ ‘Tu bhane makúdia ma mábhia, ni menha phala kunuá. Kienhiki, u tale kioso ki tua-nda kala, ni u tale ué o mizangala ia kamúkua, ene mudia ioso i tunda ku meza a sobha, se tua sokela.’
O mulangidi ua xikana ku bhanga kienhiki. Kia bhiti 10 dia izuua, Daniiele, ni makamba mê atatu, akexile ni sauidi iambote, o mizangala ia kamúkua ndenge. Kienhiki, o mulangidi ua ehela kudia makúdia a mábhia, mu veji dia kúdia kua sobha.
Mu disukilu dia mivu itatu, o mizangala ioso a ambata kua Nabukodonozolo. Kioso kia zuela nau, o sobha ua mono kuma Daniiele ni makamba mê a betele kota mu ku dimuka. Kienhiki, muéne ua xala nau mu mbonge iê phala ku mu kuatekesa. Kienhiki, kioso o sobha kia ebhula mba u bhana maka a bhonzo kua Daniiele, Sadalake, Mizake, ni Abede-neko, ene a bandele 10 dia matala mu kuijiia, o jinganga ni akunji ndenge.
Daniiele 1:1-21.
Ibhuidisu
- A nanhi o mizangala iuana mu fikula, ni mukonda diahi ala mu Babilonha?
- Kikutu kiahi kiexile na-kiu Nabukodonozolo phala o mizangala iuana, ni kitumu kiahi kia bhele ku jiselevende jê?
- Ihi ia bhingile Daniiele ia lungu ni kúdia ni kunuá phala muéne ni makamba mê atatu?
- Mu ku sokesa ni mizangala ia mukuá, kiebhi kia kexile Daniiele ni makamba mê atatu, kioso kia dile o makúdia ma mábhia mu dikuinhi dia izuua?
- Mukonda diahi Daniiele ni makamba mê atatu a ambatele mu mbonge ia sobha, ni mukonda diahi ene a betele kota, akunji ni jinganga ndenge?
Ibhuidisu ia mukua
- Tanga Daniiele 1:1-21.
Ihi i tua tokala ku bhanga, phala ku bhânga ni ji tendasá, phala tu kale ni nguzu? (Dan. 1:8; Dim. 39:7, 10; Nga. 6:9)
Mu ukexilu uahi o mizangala lelu, nange a a tendala mba a a jijidika mu xikana íii i tu ixana “makúdia” phala ku bhanga o vondadi iâ? (Dan. 1:8; Jisa. 20:1; 2 Kol. 6:17-7:1)
Kiebhi o musoso ua Bibidia ua lungu ni mizangala iuana ia Jihebeleu i tu kuatekesa, kioso ki tu tambula o kuijiia kua xikola? (Dan. 1:20; Iza. 54:13; 1 Kol. 3:18-20)


text:
O Kuila Enu mu Kibuka kia Tundu ku América?
O mbonge ietu ku mundu uoso iala ku ixi ia Estados Unidos ia América. Maji o kilunga kietu ki ki tundu ku América, mu ima íii:
- Saí athu a zuela kuila, kibuka, athu a tunda mu ngeleja iéngi ia dikota. O Jimbangi ja Jihova ka tundu mu kibuka kiéngi kana. Mu veji dia kiki, tu xikina kuila tua mu kaiela o phangu ia Jikidistá ja dianga.
- O Jimbangi ja Jihova, a boka o njimbu iambote ni nguzu ioso ku 230 a jixi ndenge. Kuoso-kuoso ku tu kala, tu dianga ku belesela Jihova ni mon’ê, Jezú Kristu, kana o nguvulu ia ixi ia Estados Unidos mba nguvulu iéngi ia ixi.
—Nzuá 15:19; 17: 15, 16.
- O ilongesu ietu i tunda mu Bibidia, ki mutuameni ua ngeleja ua ixi ia Estados Unidos ua i soneka, kana.
—1 Tesalonika 2:13.
- Etu tu kaiela Jezú, ki tu kaiela nguvulu ia ixi kana
—Matesu 23: 8-10.


text:
DIAMBU DIA KAPA | SATANAJI MUTHU UA KIDI?
O Kuila Kuene Muene Satanaji?
“Nga ku dila mu ixi ia El Salvador. Kioso ki nga kexile mu bhukumukina manh’etu muéne ua kexile mu zuela, ‘o Diabhu iú uiza ku kuata!’ Eme nga kexile ku mu tambuijila, ‘muehe n’eze!’ Eme ngejidile kuila kuene Nzambi maji ki ngi xikinine kuila kuene Satanaji.”
—ROGELIO.
O kuila u banza kala o munzangala Rogelio? Mu ibanzelu ia-nda kaiela iebhi i ua xikina?
Satanaji ki muthu ua kidi; muéne ulombolola ngó o kuiibha.
Kuene muene Satanaji, maji muéne kene mu suua o athu.
Satanaji muthu mu nzumbi uala ni kutena, uene mu nganala o mundu.
O ibanzelu íii ene mu i xikina ku mazunda ni mazunda a athu. O kuila ku bhinga muene kuijiia kiebhi o kibanzelu kia tokala? Se ki kuene Satanaji, tu tena kuzuela kuila o athu a xikina kua Satanaji a mu di nganala. Maji se kuene muene Satanaji, maji kene mu suua o athu, o athu enhá ka tokala ku mu kuata uôma. Maji se Satanaji mukua ku nganala, muéne nguma ia dikota.
Tu di longe kiebhi o Bibidia i tambuijila o ibhuidisu íii: Satanaji nanhi? Ulombolola ngó o kuiibha anga muthu mu nzumbi? Se muéne muthu, o kuila u tena ku ku bhanga kia iibha? Se muéne u tena kiebhi ki u tena ku di langa?


text:
MUSOSO UA KIDI
O Mesu’â Jairo a mu Kuatekesa ku Sidivila Nzambi
U tena ku xinganeka muthu ua mu kata, ka tena kuendesa o mukutu uê, o mesu’ê ngó? Kiki kiene kiala phang’iami Jairo. Maji né muene kiki, muéne muthu ua sanguluka kiavulu. Maji ande dia ku ku jimbulula se ihi iene mu sangulukisa Jairo, nga-nda ku tangela hanji o musoso uê.
Jairo a mu vuala ni uhaxi ua uongo a uixana quadriplegia espástica. * Mukonda dia kiki, muéne ka tena kuendesa o mukutu uê. O uongo uê ki u tena ku kalakala kumoxi ni tuluingi tuê, kienhiki, ithangana ioso o maku mê ni inama i sunha-sunha kála uala ni uhaxi ua kikonha. Saí ithangana, kioso Jairo kia di sunha-sunha, muéne uivua ndolo iavulu ku mukutu. O athu ku mbanji iê, se ka di lange, a tena kua kuama. Mukonda dia kiki, ithangana iavulu o maku mê ni inama ene mu i kasa mu kialu kiê kia malola phala ka kuame akuâ.
UHAXI UA BHONZO PHALA O MUTHU UA KULU KIÁ
Jairo ua mu kula ni jindolo javulu. Kioso kia mu vuala, mu ku bhita mbeji jitatu, muéne ua mateka ku kata kiavulu ni kuambuka. Saí ithangana, Mam’etu ua kexile ku mu kuata ni nguzu ioso ni ku mu ambata mu inzo ia ku saka mu ku banza kuila muéne ua fuile.
Mukonda dia ku di sunha-sunha ithangana ioso, o ifuba ia Jairo ia nemana. Mu ku tenesa 16 ia mivu, muéne ua bukuka o miongo, kienhiki kua bhingile ku mu bhanga pelasá ku ditabela diê ni ku miongo. Nga mu di lembalala hanji kioso Jairo kia kexile mu dila usuku uoso mukonda dia jindolo ja pelasá.
Mukonda dia uhaxi uê, Jairo ka tenene ku bhanga ima kála o kudia, ku zuata ni ku zeka, ua bhingile ku mu kuatekesa. Mam’etu ni Tat’etu ene akexile ku mu bhangela o ima. Sumbala Jairo ua bhindamene kikuatekesu ithangana ioso, o jitata jetu akexile ku mu lembalala kuila muéne ka tokalele ku jimba kuila ka bhindamene ngó o kikuatekesu kia athu maji ua bhindamene ué o kikuatekesu kia Nzambi.
NDUNGE IA KU DI ZUELESA NÊ
O jitata jetu Jimbangi ja Jihova, a mateka ku tanga o misoso ia Bibidia kua Jairo kioso muéne kiexile hanji kabuetele. Ene ejidile kuila, o muthu u beta ku sanguluka se u kala ni ukamba uambote ni Nzambi. Sumbala Jairo kexile ni nguzu ku mukutu, maji muéne ueji tena ku kala ni kidielelu kia kidi ku muenhu uê. Maji o jitata jetu akexile mu di bhuidisa se Jairo ueji tena ku tendela o Mak’â Nzambi.
Saí kizuua, kioso Jairo kiexile hanji mona-ndenge, Tat’etu ua mu bhingi, uixi: “Jairo, nga ku dióndo zuela n’eme. Se ua ngi zolo, ua-nda tena kuzuela!” Kioso Tat’etu kia kexile ku mu dionda phala kuzuela kima, Jairo ua mateka o ku dila. Muéne ua bhange ioso phala kuzuela, maji ka tenene. Tat’etu ua divu kia iibha ku muxima mukonda dia ku didisa Jairo. Maji kiokio, kia kuatekesa Tat’etu kuijiia kuila Jairo uevuile ia zuelele muéne. Kua mu bhonzele ngó o kuzuela.
Ki kua bhitile thembu iavulu, o jitata jetu a mono kuila Jairo ua tenene ku bhilula o mesu’ê ni lusolo-luoso phala kuzuela ihi ia kexile mu banza. Jairo ua luualele kiavulu mukonda saí ithangana o athu ka kexile mu tendela ihi ia mesenene kuzuela muéne. Maji kioso jitata jetu kia mateka o ku mu tendela mu ku mu tala ku mesu, Jairo ua sangulukile kiavulu. O ku sanguluka kuê kua londekesele kuila muéne ua kexile mu sakidila.
Saí dotolo i kuatekesa o athu o kuzuela, uambe kuila phala tu tene ku di zuelesa kiambote ni Jairo, mu ku muibhula se u xikina kima mba kana, tua tokalele ku zangula o maku’etu a iiadi. O lukuaku lua kadilu lu lombolola kuila, muéne ua xikina, o lukuaku lua kiasu, lu lombolola kuila muéne ua ditunu. Kienhiki, muéne ueji zuela ia mesenene mu ku tala ku lukuaku lua tokala.
KIMA KIA DIKOTA KIA BHITI KU MUENHU UA JAIRO
O Jimbangi ja Jihova ene mu bhanga iônge ia makota ni ia ilunga lutatu ku muvu, mua bhanga madiskursu phala o nzungule dia athu. Jairo ua kexile mu sanguluka kiavulu kioso kia kexile mu bhanga o diskursu phala ió eji ku a batizala. Saí kizuua kioso Jairo kia tenesa 16, Papa ua mu ibhuidisa, “Jairo, eie ua-ndala ku ku batizala?” Muéne ua tale Papa ku lukuaku lua kadilu, kiki kia londekesa kuila muene ua mesenene ku mu batizala. Kienhiki Papa uambe, “Eie ua kanena kiá Nzambi kuila ua-nda mu sidivila katé ku hádia ni hádia?” Jairo ua tale dingi ku lukuaku lua kadilu lua Papa. Kiki kia londekesa kuila Jairo ua bhakuile kiá o muenhu ué kua Jihova mu musambu.
Mu ku di longa né o Bibidia, ki kuexile phata kuila muéne uejidile kiambote ihi ilombolola o batizu ia Kidistá. Kiki-phe ku muvu ua 2004, muéne ua tambuijila o kibhuidisu kia beta-o-kota, “ua di bhakula kua Jihova phala ku bhanga o vondadi iê?” Jairo ua tambuijila o kibhuidisu kiki mu ku tala bhulu. Kiki kiexile o kijimbuete kiê kia ku xikina. Kioso kia tenesa 17 ia mivu a mu batizala iu ua kituka Mbangi ia Jihova.
MESU A TALA NGÓ O IMA IA NZAMBI
Ku muvu ua 2011, a sange ndunge iéngi phala Jairo kuzuela ia mu kala ku muxima
Kioso o kuijiia kua Jairo kua lungu ni Bibidia, kua dibandekesa, o vondadi iê ia ku kuatekesa o athu kuijiia Nzambi ia di bandekesa ué kiavulu ku muxima. Semana joso kioso muiji uetu kia xikama phala ku di longa o Bibidia, muéne u tala ku komputadolo iê ni ko kuami. Muéne u bhanga kiki phala ku ngi lembalala kuila nga tokala ku mu sonekena o itambuijilu ia ibhuidisu ia-nda bhanga mu kiônge.
Mu kiônge, muéne ni muanhu uoso u sota ni mesu’ê o jifoto ja tokala mu komputadolo, u ji tala ni mesu suíi, o dízui diê anga a divua kuala o mundu uoso uala mu kiônge. Muéne uelela mu ku suínisa o jiphange mu kilunga mu ukexilu iú. Alex, dikamba dia Jairo, uambe: “Ngi diuana kiavulu mu kuívua o itambuijilu ia Jairo ia lungu ni Bibidia.”
O mesu a Jairo ene mu mu kuatekesa ué kuzuela ni athu ia lungu ni ima ia mu di longa mu Bibidia. Muéne u bhanga kiki mu ku tala ku foto ilondekesa jaludim muala iama ni athu a jixi joso ala kumoxi ni ku tululuka kuoso. Kioso muéne kia tala ku foto íii, o komputadolo i tundisa o dízui diê, dixi: “O Bibidia i tu dielelesa kuila o ixi ia-nda kala palaízu, ki mua-nda kala dingi ku kata ni kufua, Dijingunuinu 21:4.” Se o muthu ulondekesa kuila ua mesena ku di longa o Bibidia, muéne u tala dingi ku foto iéngi ia tokala mu kuibhula, “Eie ua mesena ku di longa o Bibidia n’eme?” Kukue’tu ua diiala ua xikina ku di longa o Bibidia. Kisangusangu kia dikota ku mona Jairo ni kikuatekesu kia phange ia mukuá ku longa o Bibidia kua Kukue’tu. Kuku’etu a mu batizala mu kiônge kia dikota kia bhiti mu mbanza ia Madrid ku mbeji ia Kakuinhi ka 2014.
O alongexi a xikola muene mu di longa Jairo ene mu mona o ubhezelu uê kua Nzambi. Rosario, dotolo iê, saí kizuua uambe: “Hádia se ngi mesena ku kala kidistá, nga-nda sola ku kala ngi Mbangi ia Jihova. Ngene mu mona kiebhi o kixikanu kia Jairo kiene mu mu kuatekesa o ku sanguluka ku muenhu né muene ni ku kata kuê kuku.”
Jairo u sanguluka kiavulu kioso ki ngi mu tangela o kikanenu kia Bibidia: “Inema ia ká tuka-tuka, kala jimbambi o dimi dia mabubu dia k’emba.” (Izaia 35:6) Sumbala saí ithangana muéne u dila mukonda dia ku kata kuê, maji muéne u beta o ku sanguluka. Muéne ua sanguluka kiki, mukonda ua dielela kua Nzambi ni makamba mê mu kilunga. O kidielelu kiê ni kixikanu ki bhana umbangi ua kuila o ku sidivila Jihova ku kuatekesa o muthu ku kolokota né muene ni ibhidi.
^ kax. 5 O uhaxi iú ua uongo u katula o nguzu ku maku ni inama ia muthu phala k’ende mba kuimana. O uhaxi iú u bhekesa ué uhaxi ua kikonha, u bhangesa ué o muthu ku kamba kudia kiambote ni kuzuela kiambote. Ku mauhaxi iú ua uongo, o ua beta mu kuiibha o quadriplegia espástica; O uhaxi iú u bhangesa o maku ni inama ia muthu ku di koteka, o xingu iê i kala sé nguzu.


text:
Kiebhi ki u Tena ku Longa An’ê?
“Nga kexile mu kuívua o jibuia ja makalu moso a kexile mu bhita. Kiexile kiá o veji ia katatu ia lalekele Jordan ku bhixila ku bhata. Eme nge bhuidisa: ‘Muéne uala kuebhi?’ ‘O kuila muéne ua di te mu jinvunda? O kuila muéne uejiia kuila tua thandanganha kiavulu?’ Kioso kia bhixila, ng’edile kala muthu ua-nda baza ni njinda.”
—GEORGE.
“Mon’ami ua muhatu ua dikola eme nga thandanganha kiavulu. Nga bhiluka nga mu mono ua kexile mu dila. Mukonda o phang’ê ua kexile ni mivu iuana, ua mu betele.”
—NICOLE.
“Mon’etu Natalie uala ni mivu isamanu uambe kala ka bhange kima, uixi: ‘Ki ngi nhana o nela. Nga i bongo. Mukonda dia ku dituna kuê, tua mateka o ku dila. Mukonda tuejidile kuila muéne ua kexile mu tanga makutu.”
—STEPHEN.
EIE U tata, ua divuile kiá kála o jitata jiji? Kioso ki u bhita mu maka enhá, eie u di bhuidisa kiebhi ki ua tokala ku longa mon’ê? O kuila kima kia iibha ku longa o tuana?
O KU LONGA IHI?
Mu Bibidia o kizuelu ‘ku longa,’ ki kilombolola ku kaxtikala muthu. O ku longa, kulombolola ku bhana milongi, kilunji ni ku bazela. Ki kulombolola ku kaxtikala muthu kana.—Jisabhu 4:1, 2.
O milongi i bhana o jitata ia difu ni kikalakalu ki bhanga o mukuni ua muxi. O mukuni u iudika o mavu, u ta o menha ku muxi ni ku u sonzola. Kioso kiia ni ku kula o muxi, nange ku bhinga kuila o mukuni u batula o jithangu ji moneka, phala ku kula kiambote. O mukuni uejiia kuila o ku bhanga o ima íii ia-nda kuatekesa o muxi ku kula kiambote. Kiene kimoxi ué ni jitata, a langa o tuana tuâ mu maukexilu avulu. Maji saí bhabha a tokala ku bazela o tuana—kia difu ni ku batula o jithangu ku muxi, mu ku bhanga kiki, a mu batula o ifua ia iibha ia tuana, ni ku a kuatekesa ku kula kiambote. Maji o muxi a tokala ku u batula kiambote o jithangu, se kiki ka ki bhange, o muxi ki ua-nda kula kiambote. Kiene kimoxi ué, o jitata a tokala ku bazela o tuana ni henda.
Jihova u bhana phangu iambote ku jitata ia lungu ni ku longa. O milongi i bhana Jihova ku jiselevende jê ja belesela, milongi iambote i bhangesa kuila ene a ‘uabhela o ku a longa.’ (Jisabhu 12:1) Ene ‘keha o ulongelu.’ (Jisabhu 4:13) Eie u tena ku kuatekesa mon’ê ku xikina o milongi se u kaiela Nzambi mu maukexilu atatu: (1) o ku longa ni henda, (2) ku longa mu kizongelu kia fuama, (3) ku kala muthu ua kidi mu ku longa.
KU LONGA NI HENDA
O henda ia Nzambi iene i mu bhangesa ku tu bhana milongi. O Bibidia i zuela: “Kuma Ngana, uoso ua mu zola u mu longa; mukua ni tata kia longa mona uoso’a mu indila kumona mbote.” (Jisabhu 3:12) Jihova ué, “Nzambi ia jihenda, ua lenduka, u kokoloka mu ku kuatela njinda.” (Makatukilu 34:6, NW) Mukonda dia kiki, Jihova ka kaxtikala muthu. Mu kanu diê ki mu tunda ué izuelu ia iibha, ku tatela, mba ku xinga, mukonda ima íii, i tena ku kuama “kala jiphondo ja xibhata.”—Jisabhu 12:18.
Tuejiia kuila, o jitata ka tena ku kaiela ni ku iuka kuoso o phangu ia Jihova, ia ku tululuka. Sai ithangana, ki bhonza o ku tululuka, maji ua tokala kuijiia kuila o ku kaxtikala mona mukonda uala ni njinda ki luualesa o mona, ki mu fidisa ku katula-ku mbote. O ku kaxtikala ué o mona mukonda dia njinda ki ukexilu uambote ua ku mu longa. Kulondekesa ku kamba ku tululuka.
Maji kioso ki u longa ni henda ni ku tululuka, o mon’a ua-nda kuívua. Talesa kiebhi George ni Nicole, o jitata ji tua tange ku dimatekenu, kia di bhana ni maka enhá.
“Kioso Jordan kia bhixila, eme ni muhatu’ami tuedile kala tua-nda baza ni njinda, maji tua tululukile, etu tua muívu kioso kia kexile mu zuela. Mukonda kiexile kia tádidi tua xisa o maka phala o kizuua kiéngi. Tua sambe kumoxi, etu tuai mu zeka. Kioso ki kuáki, tua tululukile phala kuzuela ni mon’a, ni ku mu kuatekesa ku sunga kilunji. Muéne ua xikina o milongi i tua mu bhana, iu ua xikina o kaxtiku. Tua mono kuila o ku bazela mukonda tua luuala, ki ku kuatekesa o mon’a. Kioso ki tu dianga o kuívua, o mona u tuívua ué kiambote.”
—George.
“Nga sasumuka kioso ki nga mono kuila mona’mi ua betele ndeng’ê. Mu veji dia ku mu beta mu kithangana kieniókio, nga mu jikila mu dixilu diê, mukonda nga kexile ni njinda iavulu. Kioso ki nga tululuka, nga mu jimbulula kuila ki kima kiambote ku beta, nga mu londekesa kiebhi kia kuamene phang’ê. Kiki kia mu kuatekesa kiavulu. Muéne ua bhingi muloloke kua phang’e iu ua mu bhabhe.”
—Nicole.
O ku longa né muene se ku bhinga ku bhana kaxtiku, a tokala ku u bhana ni henda.
KU LONGA MU KIZONGELU KIA FUAMA
Jihova uene mu bhana o milongi iê “mu kizongelu kia tokala.” (Jelemiia 30:11; 46:28) Muéne u sota kuijiia o ima ioso ia lungu ni maka. Kiebhi o jitata a tena ué o ku kaiela o phangu iê? Stephen tua mu tange kiá ku dimatekenu, u zuela: Sumbala nga luualele, ki ngejidile se mukonda diahi Natalie ua kexile mu dituna kuila ka nhanene o nela, maji tua xinganeka o kitala kiê, ni kilunji kiê.”
O muadi ua Nicole, Robert, u xinganeka ué o ukexilu ua tuana. Kioso o ana kia bhanga ima ki i tokala, muéne u dibhuidisa: ‘O kuila íii o veji ia dianga, inga uene mu ki bhanga kiá? O mon’a ua bhuila, mba ka mu divua kiambote? O kuila mukonda ua bhiti mu ibhidi?’
O jitata ja tululuka ejiia ué kuila o tuana, ana-ndenge hanji. O poxolo Phaulu uejidile o kidi kiki, iu ua soneka: “Ki nga kexile ngi mon’a ndenge, ngi zuela kia undenge, ngi xinganeka kia undenge, ngi fika kia undenge.” (1 Kolindo 13:11) Robert uambe: “O kima kiene mu ngi kuatekesa ku xinganeka kiambote ande dia ku bhanga kima, o ku xinganeka o ima i nga kexile mu bhanga kioso ki ng’exile ngi mona ndenge.”
Kana ku kingila ima iavulu, maji kana kuehela ué o tuana ku bhanga ioso ia mesena mukonda ana-ndenge. Mu kuijiia o uhete ua mon’ê, ni ima ka tena ku i bhanga, ni kitala kiê, eie ua-nda longa ni henda ni ku tululuka.
KU KALA MUTHU UA KIDI MU KU LONGA
O divulu dia Malakiia 3:6 di zuela: ‘Eme Jihova, ki ngi lunguluka.’ O jiselevende ja Nzambi a dielela mu kidi kiki. O tuana ué a bhingi ku a longa ni kidi. Se o itumu iê u i lungulula, kioso ki u luuala mba ki u sanguluka, o mon’ê ka-nda kuijiia ihi ia uabhela o tata.
Lembalala o izuelu ia Jezú: “O kudikunda kuenu-phe ku kale kua kuila: Kiene, kiene; kana, kana.” O izuelu íii i fuama ué ku jitata. (Matesu 5:37) Xinganeka kiambote ande dia ku bhana kitumu, sota kuijiia hanji se ua-nda ki kumbidila muene. Se uambela mon’ê kuila ua-nda mu kaxtikala se muéne ka belesela, bhanga-kiu muene kala ki ua mu tangela.
Se o jitata a di zuelesa kiambote mudiâ, o ku longa kua-nda kala kua kidi. Robert u jimbulula: “Se mon’etu u ngi bhinga kima kia ditunu kiá o manh’â, eme ué ngi dituna.” Se o jitata ka kala ni ibanzelu imoxi ia ku batula maka, ka tokala kuzuela bhu pholo dia ana, a tokala ku di kunda o maka mu kasuekelu.
KIMA KIAMBOTE KU LONGA O TUANA
Se u kaiela Jihova mu ku longa ni henda, ku tululuka ni kidi kioso, ijiia kuila an’ê a-nda katula mbote iavulu. O ku longa an’ê ni henda, kua-nda ku a kuatekesa ku sunga kilunji, ni ku dimuka. O Bibidia izuela: “Longa mona-ndenge mu njila ioso ia tokala o kuendela; katé kieza mu ku kuka, ka xikina ku i xisa, lémbue.”


text:
Musoso 61: Davidi A Mu Bhange Sobha
SAÚLU ua mesenene dingi ku kuata Davidi. Muéne uambatele 3.000 ja masoladi mê a nguzu ni endele ku mu sota. Kioso Davidi kiévu kuma eza ku mu sota, muéne ua tumikisa alondi, phala kuijiia se Saúlu ni masoladi mê a zekela kuebhi mu usuku. Kienhiki, Davidi uebhula kiiadi kia maiala mê: ‘Nanhi ua-ndaia n’me mu kilombo kia Saúlu?’
Abisale ua tambuijila, ‘Eme nga-ndaia.’ Abisale mon’a phange a Davidi, Zeluia. Kioso Saúlu ni masoladi mê, kia kexile mu zeka, Davidi ni Abisale a bokona ni ku zomba mu kilombo. Ene a katula o sosa ni mudingi ua Saúlu uakexile bhu mbandu iê. Ki bhua kexile muthu ua a mono, né kua evua, mukonda akexile mu kilu kionene.
Tala Davidi ni Abisale bhabha. Ene a lenge, ni ai ku thandu dia mulundu. Davidi ua dikola ku kabhitangu ka masoladi a Izalaiele: ‘Abinele, mukonda diahi, ku lange o ngana iê, o sobha? Tala! Kuebhi kuala o sosa ni mudingi uê ua menha?’
Saúlu ua balumuka. Muéne uevu o dízui dia Davidi, iu uebhula: ‘Eie muene, Davidi?’ Ua mu mona Saúlu ni Abinele kuná?
Davidi ua tambuijila Saúlu, ‘Xe, ngana iami o sobha.’ Davidi uebhula: ‘Mukonda diahi ua mesena ku ngi kuata? Ima iahi iaiibha Eme nga bhange? O sosa iê iala kuku, sobha. Tumikisa diiala néze mu i takana.’
Saúlu ua xikina, ‘Eme nga te kituxi.’ ‘Nga bhange ufusa.’ Kienhiki, Davidi uaié, Saúlu-phe ua vutuka kubhata. Maji Davidi ua xinganeka: ‘Saí kizuua Saúlu ua-nda ngi jibha. Kala ngi lenga ku ixi ia akua Fidíxia.’ Kiki kiene kia bhange. Davidi ua tenene ku nganala akua Fidíxia, ua bhangesa ku banza kuma uala ku mbandu iâ.
Mu ku bhita kithangana, akua Fidíxa ai mu bhânga ni akua Izalaiele. Mu ita, Saúlu ni Jonata a a jibha. Davidi ua luualele kiavulu, iu ua soneka o muimbu ua uabha: ‘Nga di kuata mukondo, phange iami Jonata. Nga ku zolele kiavulu!’
Ima ienii ki ia bhiti, Davidi ua vutuka mu mbanza ia Holebe mu Izalaiele. Kua kexile ita mu’axaxi ka maiala a solele o mon’a Saúlu, Ixi-bozete phala ku kala sobha, ni maiala a mukuá a mesene Davidi kála sobha. Mu disukilu o maiala a Davidi a nganhala. Davidi uakexile ni 30 a mivu kioso kia kituka sobha. Muéne ua tumina ku Hebolone mu sambuadi dia mivu ni kaxaxi. Ana a a vualele, a exanene Aminone, Abisalone, ni Adoniia.
Kua bhixila o thembu ia Davidi ni maiala mê kuia mu tambula o mbanza ia uabha a ixana Jeluzaleme. Jouabe mona a mukuá ua phange ia Davidi, Zeluia, uendesa o ita. Kienhiki, Davidi ua sakidila Jouabe mu ku mu bhanga kabhitangu ka masoladi mê. Mu kienhiki, Davidi ua mateka ku tumina mu mbanza ia Jeluzaleme.
1 Samuuele 26:1-25; 27:1-7; 31:1-6; 2 Samuuele 1:26; 3:1-21; 5:1-10; 1 Malunda 11:1-9.
Ibhuidisu
- Ihi ia bhangele Davidi ni Abisai kioso Saúlu kia kexile mu zeka mu kilombo kiê?
- Ihi iebhula Davidi kua Saúlu?
- Kioso kia xisa Saúlu, kuebhi kuendele Davidi?
- Ihi ia luualesa kiavulu Davidi, ia mu bhangesa ku soneka o muimbu ua uabha?
- Mivu ikuxi ia kexile na-iu Davidi kioso kia mu bhange sobha mu Hebolone? Kiebhi kiexanene o majina a an’ê?
- Kuebhi Davidi kua tumine ué kála sobha?
Ibhuidisu ia mukua
- Tanga 1 Samuuele 26:1-25.
O izuelelu ia Davidi io soneke mu divulu dia 1 Samuuele 26:11, idikisa o ukexilu uahi ua lungu ni ku iuka kua kilunga kia jikidistá? (Jisá. 37:7; Lom. 13:2)
Kioso ki tu suína mu ku bhanga o mbote, maji tu sanga o ku kamba o kisakidilu, kiebhi o izuelu ia Davidi mu divulu dia 1 Samuuele 26:23 i tu kuatekesa ku kolokota o ku bhanga o mbote? (1 Jis. 8:32; Jisá. 18:20)
- Tanga 2 Samuuele 1:26.
Kiebhi o Jikidistá ja lelu a tena ‘“ku di zola mudiâ”’ kala kia kexile Davidi ni Jonata? (1 Phe. 4:8; Kol. 3:14; 1 Nzuá 4:12)
- Tanga 2 Samuuele 5:1-10.
Mivu ikuxi Davidi ia tumina kála sobha, ni kiebhi kia uane o mivu íii? (2 Sam. 5:4, 5)
Nanhi ua tokalele ku mu bhana o kijingu kia ku tena kua Davidi, ni kiebhi kiki ki sidivila phala ku tu lembalala lelu? (2 Sam. 5:10; 1 Sam. 16:13; 1 Kol. 1:31; Fil. 4:13)


text:
O MULANGIDI KAMOXI 2014
Satanaji Muthu ua Kidi
Se kana-ku Satanaji, tu tena kuzuela kuila o athu ene mu mu kuatela uôma, a mu a nganala. Maji se Satanaji muthu ua kidi, tua tokala kuijiia kuila, muéne kifumbe kia dikota.
O Kuila Kuene Muene Satanaji?
O kuila Satanaji ulombolola ngó o kuiibha anga muthu mu nzumbi?
O Kuila Satanaji Ulombolola Ngó o Kuiibha?
Misoso iiadi i tambuijila o kibhuidisu kiki.
O Kuila Tua Tokala ku Kala ni Uôma ua Satanaji?
Nzambi ua tu bhana ima i uana i tena ku ku langa ku izukutisu ia Satanaji.
O Utuminu ua Nzambi ua Mateka ku Tumina Thembu Kuxi? (Mbandu 2)
O kikanenu kia Bibidia ni nzoji ia bhanga Nzambi kua sobha ia Babilonha ilondekesa o muvu ua bhiti o kizulukutu kiki.
“Eme-phe Ngi Tena Kiebhi Kubhanga Kuiibha Kuos’uku?”
Ihi ia kuatekesa Zuze ku dituna ku zeka ni muhatu ua Potifale?
Ibhuidisu ia Bibidia io Tambuijile
Ihi i tu longa o difukunukinu dia bhange Jezú ia lungu ni ikanenu iê ku hádia?


text:
Ibhuidisu ia Bibidia io Tambuijile
Ihi i bhanga o tata iambote?
Se mu dibhata o jitata a zola ni kuxila oso ku muiji, o tuana tu kula kiambote. (Kolose 3:14, 19) O tata iambote u zola ni kuximana o tuana, kála kia ximana Jihova Nzambi Mon’ê.
O Tata ietu ia diulu uivua o jiselevende jê, muéne u suua o ibanzelu ietu. O jitata a tokala ku kaiela o phangu iê, mu kuívua o tuana kioso kia zuela. (Tiiaku 1:19) Ene a tokala kuijiia o ibanzelu ia tuana tuâ, né muene se ibanzelu ia iibha.
Kiebhi ki u tena ku sasa an’ê n’a kule ni kilunji?
Mukonda u tata, eie ua tokala kulondekesa kiebhi kia tokala kuenda o ima kubhata. (Efezo 6:1) Katula phangu kua Nzambi. Muéne u londekesa henda ku an’ê, mu kua londekesa ihi ia tokala kubhanga, ni ibhidi ijila mu kukamba kubelesela. (Dimatekenu 3:3) Maji muéne ka jijidika o athu ku mu belesela, muéne u a longa o mbote ijila mu ku belesela.
Suua mbambe ia ku kuatekesa o tuana tuê ku zola Nzambi. Ene a-nda bhanga ima iambote né muene kioso kia kala ubheka uâ. Nzambi u bhana phangu kioso kia longa, sota ué ku longa mon’ê ku zola Nzambi mu ku mu bhana phangu iambote.


text:
Disá 9
Kiebhi ki u Tena ku Kala ni Muiji ua Zediua?
1. Mukonda diahi o ukaza u zediuisa o muiji?
O njimbu iambote ia tokala kua Jihova, o Nzambi ia ku sanguluka, ua mesena kuila o miji i zediua uê. (1 Timote 1:11) Muéne ua bhange o ukaza. O ukaza u zediuisa o muiji, mukonda u bhangesa ku sasa o tuana bhu kididi kia tululuka.
Kiebhi Nzambi kia mona o ukaza? Muéne ua mesena kuila o diiala ni muhatu, a nangenena mu ukaza uâ. O Jikidistá a tokala ku xila o itumu ia jinguvulu ja lungu ni ukaza. (Luka 2:1, 4, 5) Jihova ua mesena kuila o anumi ni ahatu, a di kale jifiiele. (Jihebeleu 13:4) Muéne ua zembe o ku senga. (Malakiia 2:16) Maji uehela o Jikidistá ku di senga ni ku kazala dingi se o kaza diê u ta phánda.—Tanga Matesu 19:3-6, 9.
2. Kiebhi o makaza kia tokala ku dibhana?
Jihova ua bhange o diiala ni muhatu phala ku kumbidila o ikalakalu iâ, ni ku di xila mudiâ. (Dimatekenu 2:18) O munumi muene ua tokala ku kala ku pholo mu ku dikila o muiji uê, ni ku u longa o mak’â Nzambi. Muéne ua tokala ku zola o muhatu uê. O anumi ni ahatu a tokala ku di zola ni ku di xila mudiâ. Phala ku zediua mu ukaza, o anumi ni ahatu a tokala ku di loloka mudiâ, mukonda akua ituxi.—Tanga Efezo 4:31, 32; 5:22-25, 33; 1 Phetele 3:7.
3. Se ku zediua mu ukaza, o kuila ua tokala ku xisa kaza diê?
Se muala ni maka mu ukaza, mua tokala mu bhanga ioso phala ku di zola mudienu. (1 Kolindo 13:4, 5) O Mak’â Nzambi ka tendelesa o ku di senga, phala ku batula o maka mu ukaza.—Tanga 1 Kolindo 7:10-13.
4. Tuana, ihi ia mesena Nzambi ko kuenu?
Nzambi ua mesena kuila mu zediua. Muéne u bhana milongi ia beta-kota i bhangesa ku zediua mu unzangala uê. (Kolose 3:20) Jihova ua mesena kuila, enu mu zediua mu bhanga ima iambote bhu pholo ia Mubhangi uenu, ni kua Mon’ê.—Tanga Ndongixi 11:9–12:1; Matesu 19:13-15; 21:15, 16.
5. Jitata, kiebhi an’enu kia tena ku zediua?
Enu mua tokala ku kalakala phala tuana tuenu n’a tene ku kala ni kudia, inzo, ni izuatu. (1 Timote 5:8) Phala n’a tene ku zediua, mua tokala ku a longa ku zola Nzambi, ni ku di longa o maka mê. (Efezo 6:4) O henda ienu kua Nzambi, a tena ku i kaiela uê ku tuana tuenu. Se mu a bazela kála ki tumina o Mak’â Nzambi, o tuana a-nda katula mbote mu milongi ienu.—Tanga Matendelelu 6:4-7; Jisabhu 22:6.
O tuana a tena uá ku di tunda kiambote se mu a suínisa, ni ku a ximana. A tokala uê ku a bazela ni ku a bhana milongi. O ukexilu iú, u tena ku a fidisa ku kala ni ukexilu ua iibha, u a bhangesa ku kamba o ku zediua. (Jisabhu 22:15) Maji ka tokala ku a bazela ni undanda, mba ku a talesa hadi.—Tanga Kolose 3:21.
O Jimbangi ja Jihova ene mu bhanga madivulu avulu, phala ku kuatekesa o jitata ni tuana. O milongi mu madivulu enhá, a tundu mu Bibidia.—Tanga Jisálamu 19:7, 11.


text:
Musoso 54: O Diiala Dia Beta-Kota ku Nguzu
EIE UEJIIA o dijina dia diiala dia betele-kota ku nguzu, uakexile ku mundu? Muéne mufundixi a muixana Sansau. Jihova ua bhanene o nguzu kua Sansau. Ande dia ku mu vuala, Jihova uambela manh’â: ‘Ua-nda vuala mona. Muéne ua-nda tuamena mu bhulula akua Izalaiele ku akua Fidíxia.’
Akua Fidíxia exile athu aiibha a tungile mu Kanana. Ene akexile ni masoladi avulu, ia akexile mu bhanga ima iaiibha ku akua Izalaiele. Saí kizuua Sansau uakexile múia mu njila kua tungile akua Fidíxia, muéne ua bhânge ni hoji ionene. Maji Sansau ua jibha o hoji ni maku-a hatu. Muéne ua jibha ué hama ja akua Fidíxia.
Anga, Sansau ua zolo muhatu a mu ixana Dalila. O atuameni a akua Fidíxia a kanena Dalila, kala muthu u mu bhana 1.100 ia kitadi kia phalata, se muéne ua a tangela o kikutu ki bhangesa Sansau ku kala ni nguzu iavulu. Dalila ua mesenene muene o kitadi kioso. Muéne kexile dikamba dia kidi dia Sansau, né dia mundu ua Nzambi. Kienhiki, muéne ua jijidika mu ku ibhula Sansau se ihi i mu bhangesa ku kala ni nguzu iavulu.
Mu kusukáko, Dalila ua tena ku bhangesa Sansau ku tanga o kikutu kia nguzu iê. Muéne uixi, ‘O ndemba iami nuka ai bhutile.’ ‘Tundé kia ngi vuala, Nzambi ua ngi solo phala ku kala selevende iê ia kazola, a ixana Nazalé. Se ndemba iami ai bhuta, o nguzu iami ia-nda ngi bhua.’
Kioso Dalila kiévu kiki, ua zekesa Sansau ku maku mê. Muéne-phe uexana maiala phala ku mu batula o ndemba. Kioso Sansau kia balumuka, muéne kexile dingi ni nguzu. Akua Fidíxia eza, ni a mu ambata. Ene a mu tubula o mesu ni a mu bhange mubhika.
Kizuua kimoxi akua Fidíxia a bhange fesa phala kubheza nzambi iâ, Dangoni, ene a katula Sansau mu kaleia ni a mu bheka phala ku tonoka nê. Maji o ndemba ia Sansau ia kudile dingi. Sansau inga uambela o muzangala ua mu kuatele ku lukuaku: ‘Ngehele ngi kuate ku jiphiladi ja fikidila o inzo ioso.’ Sansau ua sambe kua Jihova mu ku bhinga nguzu, kienhiki ua kuata ku jiphiladi. Muéne ua dikola: ‘Ngi fué kiá kumoxi ni akua Fidíxia.’ Mua kexile 3.000 ja akua Fidíxia mu fesa kioso kia nhikisa ni nguzu ioso, o jiphiladi ja inzo ja lundumuka, ni ja jibha athu oso.
Afundixi kibatulu 13 -katé 16.
Ibhuidisu
- Kiebhi kiexanene o diiala dia betele kota ku nguzu uakexile ku muenhu? Nanhi ua mu bhele o nguzu íii?
- Mu kizuua kimoxi, ihi ia bhangele Sansau ku hoji ionene, kála kidikisa o fikula?
- Mu fikula, kikutu kiahi Sansau kia tangela Dalila? Kiebhi kiki kia bhangesa ku mu kuata ku akua Fidíxia?
- Kiebhi Sansau kia jibhile 3.000 ja jinguma ja akua Fidíxia mu kizuua kiafú?
Ibhuidisu ia mukua
- Tanga Afundixi 13:1-14.
Kiebhi Manoua ni muhatu uê, a xisa phangu iambote phala o jitata ku sasa an’ê? (Afun. 13:8; Jisá. 127:3; Efe. 6:4)
- Tanga Afundixi 14:5-9 ni 15:9-16.
Kiebhi o ima ia bhange Sansau, kála ku jibha o hoji, ni ku batula o ji ngoji ja mu kasele na-ju, ni ku kuata o kifuba kia bulu phala ku jibha 1.000 ia maiala, idikisa o kikalakalu kia nzumbi ikôla ia Jihova?
Kiebhi ki tu kuatekesa o nzumbi ikôla lelu? (Afun. 14:6; 15:14; Zak. 4:6; Ikalakalu 4:31)
- Tanga Afundixi 16:18-31.
Kiebhi o ku dilunga ni athu iaiibha kua nganala Sansau, ni ihi i tua dilongo ku musoso iu? (Afun. 16:18, 19; 1 Kol. 15:33)